Ajal dihempap pokok reput semasa toreh getah
Oleh MUHAMMAD AYMAN GHAFFA

22 Disember 2021, 9:50 pm
TANAH MERAH – Seorang wanita warga Thailand maut selepas dihempap sebatang pokok reput yang tumbang ketika sedang menoreh getah di dalam kawasan kebun di Kampung Air Sejuk, Kelewek di sini hari ini.
Kejadian pada pukul 3.45 petang itu menyebabkan mangsa, Anisa Latif,36, meninggal dunia di lokasi kejadian selepas mengalami kecederaan parah pada beberapa bahagian anggota badan.
Ketua Polis Daerah Tanah Merah, Deputi Superintendan Zainuddin Md. Yusuf berkata, siasatan awal mendapati, mangsa dipercayai keluar rumah seorang diri pada waktu pagi untuk menoreh getah di kebun getah milik penduduk kampung tersebut.
Menurutnya, bagaimanapun, mangsa tidak pulang ke rumah pada waktu petang sebelum suaminya telah keluar untuk mencari wanita itu.
“Suami mangsa menemui wanita itu dalam keadaan terbaring dengan kesan darah keluar daripada mulut dan hidungnya di kebun tersebut sebelum terus menghubungi pihak Hospital Tanah Merah.
“Pemeriksaan yang di jalankan oleh pihak hospital di lokasi kejadian mendapati mangsa telah meninggal dunia sebelum suaminya menghubungi talian kecemasan,” katanya dalam satu kenyataan di sini hari ini.

Menurut Zainuddin, siasatan di lokasi kejadian mendapati, sebatang pokok getah reput yang tumbang dipercayai telah menghempap wanita itu berada berhampiran mayat mangsa.
Ujarnya, selain itu, tiada individu lain yang berada bersamanya semasa kejadian dan tiada sebarang unsur jenayah yang boleh dikaitkan dengan kematian wanita tersebut setakat ini.
“Mayat mangsa dibawa ke Hospital Tanah Merah di sini untuk dibedah siasat dan siasatan lanjut mengenai kes itu masih dijalankan,” katanya. – K! ONLINE


Gaya sikat rambut gambarkan perwatakan seseorang
Oleh KOSMO!

22 Disember 2021, 10:03 pm
PETALING JAYA – Seorang pakar bedah Bariatrik mendedahkan kajian mengatakan cara seseorang itu menyikat rambut menentukan perwatakan mereka.
Dr. Gafoor Mubarak melalui perkongsian di laman TikToknya berkata, beberapa kajian mendapati apabila seseorang itu menyikat rambut dengan cara belah tepi, ia menunjukkan bahagian otak yang mana individu itu sering gunakan.
“Ada beberapa kajian menunjukkan bahawa cara kita sikat rambut itu menentukan perwatakan kita.
“Dan mereka yang sikat tepi sama ada ke kiri atau ke kanan, mereka kata mungkin merujuk lebih kepada bahagian mana otak kita yang banyak digunakan,” katanya.
Katanya, kajian juga ada mengatakan bahawa mereka yang sikat tengah pula menunjukkan bahawa mereka mempunyai watak yang tenang dan mempunyai daya fikiran analitik.
Bagaimanapun katanya, berdasarkan kajian-kajian itu, perwatakan setiap individu tidak boleh dinilai berdasarkan gaya rambut semata-mata.

“Ini semua hipotesis-hipotesis, kami tidak tahu sama ada benda ini terbukti ataupun tidak tetapi yang saya tahu dan saya pasti adalah, mereka yang suka menyikat rambut tepi itu bukanlah semuanya jahat.
“Jadi, janganlah kecam mereka hanya kerana ada seorang dua yang mungkin jahat sedikit,” ujarnya.
Baru-baru ini di media sosial, hangat diperkatakan mengenai penampilan lelaki yang menyikat rambut dengan gaya belah tepi.
Isu tersebut dibangkitkan gara-gara tular video seorang lelaki dengan penampilan seperti itu yang diserang oleh isterinya kerana dipercayai berlaku curang. – K! ONLINE


Wanita temui wang kertas dalam tin cat
Oleh KOSMO!

22 Disember 2021, 9:30 pm
JAKARTA – Seorang wanita dilaporkan menemui plastik berisi wang kertas di dalam bekas cat yang dibelinya, lapor laman berita Suara.com hari ini.
Video tersebut dimuat naik ke akaun TikTok bernama @pebyemoy.
Pada awalnya, wanita itu bersama rakannya sedang mengecat. Ketika mencelup cat menggunakan berus, mereka mendapati suatu benda asing berada di dalam bekas itu.
Setelah mengambil plastik tersebut dan mencucinya menggunakan air di dalam mangkuk, mereka terkejut kerana mendapati plastik tersebut berisi wang sebanyak 2,000 rupiah (RM0.59).
Netizen mula membanjiri ruangan komen.
‘’Saya pernah bekerja di kilang cat dan mereka sengaja memberi wang dalam tin cat sebagai sebahagian daripada promosi,” tulis seorang netizen. – Agensi


Lima peniaga culas jual barangan ketulenan logam dikenakan tindakan
Oleh SUBKHI SUDARJI

22 Disember 2021, 8:08 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) telah mengambil tindakan ke atas lima peniaga yang melakukan kesalahan di bawah Peraturan-Peraturan Perihal Dagangan (Artikel-Artikel Yang Dibuat Daripada Logam Berharga 1994) di bawah Akta Perihal Dagangan 2011.
Pengarah Penguat Kuasa KPDNHEP, Azman Adam berkata, jumlah itu direkodkan sejak Januari 2021 sehingga 19 Disember 2021.
“Sebanyak 3,609 premis yang menjual logam berharga telah diperiksa di seluruh negara, manakala sejumlah 159 aduan berkaitan logam berharga ini juga telah diterima KPDNHEP.
“Daripada jumlah itu sebanyak lima tindakan kes telah diambil ke atas peniaga yang melakukan kesalahan di bawah peruntukan undang-undang ini,” jelasnya menerusi satu kenyataan hari ini.
Dalam perkembangan sama, Azman memaklumkan sepasukan anggota penguat kuasa (KPDNHEP) telah menjalankan pemeriksaan berkaitan ketulenan logam berharga di Putrajaya pada 17 Disember 2021 di pusat membeli-belah Alamanda, Putrajaya.
“Sebanyak tiga premis yang menjual logam berharga di pusat membeli belah ini telah diperiksa dengan menggunakan alat pengujian ketulenan logam berharga XRF.

“Alat XRF ini merupakan suatu alat pengujian ketulenan logam berharga yang menggunakan kaedah pengujian tanpa musnah (Non-Destructive Testing Method) ke atas lebih 100 jenis unsur logam seperti emas, perak, gangsa dan lain-lainnya,” ujarnya.
Katanya, tindakan penguatkuasaan dan pemantauan ke atas ketulenan logam berharga itu adalah mengikut Peraturan-Peraturan Perihal Dagangan (Artikel-Artikel Yang Dibuat Daripada Logam Berharga 1994) di bawah Akta Perihal Dagangan 2011.
Ujarnya, sebanyak lima sampel barang berharga telah diuji dengan alat XRF ini di setiap premis terbabit termasuklah cincin, gelang, rantai dan loket yang diperbuat daripada emas dan perak. – K! ONLINE


361 kes positif mangsa banjir
Oleh SITI A'ISYAH SUKAIMI

22 Disember 2021, 8:23 pm
PUTRAJAYA – Kementerian Kesihatan memaklumkan, sehingga hari ini sebanyak 361 kes positif Covid-19 direkodkan dalam kalangan mangsa banjir.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun, tiada kes positif Covid-19 direkodkan di Pusat Perpindahan Sementara (PPS).
“Dalam masa sama, sebanyak 963 (27.2 peratus) daripada 3,438 mangsa banjir telah diperiksa dan diberi rawatan pesakit luar oleh pasukan perubatan di PPS.
“Terdapat 310 kes penyakit berjangkit iaitu jangkitan saluran pernafasan akut (ARI) (203 kes), penyakit kulit (50 kes), acute gastroenteritis (AGE) (13 kes), penyakit tangan, kaki dan mulut (HFMD) (satu kes) dan lain-lain penyakit berjangkit (43 kes),” katanya dalam satu kenyataan akhbar di sini hari ini. – K! ONLINE


Bercerai 11 kali, wanita tidak putus asa cari cinta sejati
Oleh KOSMO!

22 Disember 2021, 8:00 pm
LONDON – Seorang wanita yang sudah bercerai sebanyak 11 kali tidak membiarkan kegagalan rumah tangganya itu menjadi penghalang untuk mencari cinta sejati, lapor akhbar The Sun semalam.
Monet, 52, sudah berkahwin sebanyak 11 kali dan setiap perkahwinannya itu berakhir dengan perceraian.
Kisah tersebut dikongsi Monet menerusi rancangan televisyen bertajuk Addicted To Marriage yang disiarkan saluran televisyen TLC.
“Saya mengenali suami pertama saya semasa di bangku sekolah menengah dan berkahwin dengannya dua bulan kemudian.
Namun, jodohnya dengan lelaki itu tidak panjang apabila dia bercerai dan berkahwin lagi buat kali kedua.
Perkahwinan tersebut juga berakhir dengan perceraian dan Monet berkahwin lagi dan lagi sehinggalah bertemu suami kelimanya, yang disifatkan sebagai cinta sejatinya.

Monet mengaku  dia sememangnya seorang yang terburu-buru dalam soal perkahwinan, malah berkahwin dengan suami kelapannya hanya selepas berkenalan selama seminggu.
Dia juga mudah jatuh cinta dan mendakwa pernah dilamar sebanyak 28 kali.
“Setiap kali berkahwin, saya tidak pernah terfikir bahawa ia akan berakhir dengan perceraian dan sering berharap agar ia menjadi perkahwinan yang terakhir,” katanya yang kini sudah dua tahun menjalin cinta dengan seorang lelaki bernama John. – AGENSI


Gantung VTL Darat jejas pembukaan semula ekonomi Johor
Oleh KHAIRUL MOHD. ALI

22 Disember 2021, 8:02 pm
JOHOR BAHRU – Keputusan kerajaan menggantung sementara penjualan tiket bas dan penerbangan bagi inisiatif Perjalanan Lengkap Vaksin (VTL) Malaysia dan Singapura akan menjejaskan pembukaan semula sektor ekonomi Johor.
Pengerusi Jawatankuasa Pelaburan, Pembangunan Usahawan, Koperasi dan Sumber Manusia negeri, Datuk Mohd. Izhar Ahmad berkata, hal itu kerana peniaga telah mula mengeluarkan modal baharu ekoran pelaksanaan VTL darat sebelum ini.
Katanya, walaupun penggantungan itu hanya sementara namun ia tetap memberi kesan khususnya kepada sektor perniagaan yang bergantung kepada Singapura.
“Menteri Besar, Datuk Ir. Hasni Mohammad akan mengadakan mesyuarat dengan Perdana Menteri, Datuk Seri Ismail Sabri Yaakob esok yang mana perkara ini akan turut dibincangkan,” katanya ketika dihubungi pemberita, di sini hari ini.
Terdahulu, Menteri Kesihatan, Khairy Jamaluddin memberitahu, pihaknya memutuskan untuk menggantung sementara penjualan tiket bas dan penerbangan bagi VTL Malaysia dan Singapura bermula esok hingga 20 Januari 2022.
Beliau dilaporkan berkata, keputusan itu susulan kenyataan dikeluarkan Kementerian Kesihatan Singapura pada 20 Disember lalu berhubung satu kluster tempatan Covid-19 kemungkinan varian Omicron.

“Hasil ujian mendapati, dua daripada tiga kes positif itu menunjukkan kemungkinan varian Omicron dan mereka tidak mempunyai sejarah perjalanan ke luar negara.
“Bagi pengembara yang telah pun memiliki tiket perjalanan bagi VTL darat dan udara serta memenuhi syarat-syarat yang ditetapkan, mereka boleh meneruskan perjalanan di bawah inisiatif VTL ini,” ujarnya.
Tambah beliau, penjualan tiket bas dan penerbangan bagi kedua-dua insiatif VTL ini akan dibuka semula bermula 21 Januari 2022 selepas penilaian risiko dibuat berdasarkan situasi Covid-19 semasa di kedua-dua negara.
“Bagaimanapun kuota tiket yang dijual akan dikurangkan daripada kuota sedia ada,” tambahnya.
Sementara itu, Pengurus syarikat Handal Indah Sdn. Bhd., Mahathir Annuar berkata, tiket perjalanan pergi balik melalui bas Causeway Link antara 20 Disember hingga 2 Januari telah habis setelah tempahan dibuka bermula 15 Disember lalu.-K! ONLINE


UPNM gerak misi bantu mangsa banjir sekitar Selangor
Oleh AMREE AHMAD

22 Disember 2021, 7:37 pm
PUTRAJAYA – Terkesan dengan nasib mangsa bencana banjir, Universiti Pertahanan Nasional Malaysia (UPNM) mengambil langkah segera dengan menggerakkan pasukan sukarelawan.
Seramai 300 orang pelajar dan 30 orang staf dari UPNM telah dihantar untuk misi bantuan khas menyantuni mangsa bencana alam itu yang terjejas di beberapa kawasan sekitar Selangor.
Menurut kenyataan pihak pengurusan UPNM, pasukan berkenaan sentiasa prihatin dan siap siaga sepanjang masa diperlukan untuk digerakkan ke mana sahaja.
“Malah Tabung Bantuan UPNM telah dilancarkan untuk sumbangan disalur kepada mangsa dan semua maklumat petugas UPNM yang terjejas akibat bencana itu juga dikumpul,” katanya.
Sukarelawan terbabit akan terlibat dalam operasi bantuan dengan kerja pembersihan rumah pensyarah, kakitangan, pelajar dan juga orang awam yang berada di sekitar Puchong dan Klang.
Usaha murni tersebut dilaksanakan secara bergotong royong bagi mempercepatkan kerja pembersihan, sekali gus misi itu menepati tujuan untuk meringankan beban dialami mangsa banjir selain meneruskan misi bantuan di beberapa lokasi lain di negeri itu.

“Pihak UPNM turut mengadakan program pengumpulan dana serta barangan keperluan harian untuk disumbangkan manakala pemulihan keadaan mangsa dipantau setiap hari,” jelasnya. – K! ONLINE


Pendakwa raya minta suspek tembak MH17 dipenjara seumur hidup
Oleh KOSMO!

22 Disember 2021, 7:55 pm
THE HAGUE, Belanda – Pihak pendakwa raya Belanda hari ini meminta hukuman penjara seumur hidup dikenakan terhadap empat suspek yang dibicarakan tanpa kehadiran mereka kerana dituduh menembak jatuh penerbangan MH17 milik Malaysia Airlines.
Pesawat itu ditembak jatuh dengan menggunakan peluru berpandu darat ke udara pada 2014 yang mengorbangkan seramai 298 orang.
Keempat-empat suspek yang dibicarakan itu teridiri daripada warganegara Rusia, Igor Girkin, Sergei Dubinsky dan Oleg Pulatov serta rakyat Ukraine, Leonid Kharchenko. Mereka dituduh melancarkan peluru berpandu BUK yang mengenai pesawat Boeing 777 tersebut di kawasan bergolak di timur Ukraine.
Pasukan penyiasat antarabangsa berkata, peluru berpandu BUK itu pada asalnya di bawah dari sebuah pangkalan tentera Rusia, bertujuan untuk digunakan dalam perang terhadap tentera Ukraine.
Penghakiman kes tersebut yang dibicarakan di sebuah mahkamah dikawal ketat dekat lapangan terbang Schiphol di mana penerbangan MH-17 berlepas ke Kuala Lumpur, dijangka diketahui pada lewat 2022.
“Hukuman maksimum adalah penjara seumur hidup,” kata seorang jurucakap mahkamah. – AFP


Azizan perjelas tidak benarkan bahas isu banjir
Oleh MOHD RASDAN AHMAD

22 Disember 2021, 8:17 pm
PETALING JAYA – Yang di Pertua Dewan Rakyat, Tan Sri Azhar Azizan Harun menafikan sekeras-kerasnya terhadap dakwaan beliau tidak membenarkan sesi perbahasan isu banjir ketika persidangan Dewan Rakyat baru-baru ini.
Malah jelas beliau, tiada satu pun usul yang dibuat oleh mana-mana Ahli Parlimen untuk membahaskan usul tersebut pada persidangan tersebut.
“Saya ingin menafikan sekeras-kerasnya bahawa saya telah menolak usul untuk membahaskan isu banjir pada hari tersebut. Apa yang terjadi, Dewan Rakyat sepatutnya mendengar pembentangan dari Menteri Kesihatan mengenai Rang Undang-undang Akta Pencegahan dan Pengawalan Penyakit Berjangkit 1988 (pindaan) 2021.
“Namun demikian, perbentangan tersebut tidak dapat dibuat kerana proses libat urus antara menteri dan pihak pembangkang yang belum tamat dan terdapat isu RUU tersebut yang belum selesai.
“Perbentangan RUU tersebut merupakan satu-satunya agenda di dalam aturan urusan mensyuarat pada hari tersebut.
“Tanpa apa-apa notis terdahulu, YB Bagan bangun dan minta penerangan menteri mengenai isu banjir. Sebenarnya mengikut Peraturan Mesyuarat tiada prosedur di mana seseorang Ahli Parlimen itu boleh meminta penerangan menteri,”jelas beliau melalui satu kenyataan hari ini.

Tambahnya, pada hari tersebut juga tiada soalan untuk jawapan lisan menteri yang dibuat oleh mana-mana Ahli Parlimen. Soalan untuk jawapan lisan juga tidak dimasukkan dalam aturan urusan mesyuarat.
Selepas itu katanya, bebarapa Ahli Parlimen antaranya Pokok Sena disusuli oleh ramai lagi Ahli Parlimen blok pembangkang termasuk Lembah Pantai bangun untuk bahaskan usul banjir tersebut.
“Saya menjawab bahawa isu tersebut tidak berada dalam aturan urusan mesyuarat. Saya tidak mempunyai kuasa langsung untuk membenarkan perbahasan seperti yang diminta.
“Ahli-ahli Parlimen sudah sedia maklum mengenai perkara itu kerana mereka merupakan Ahli-ahli Parlimen yang berpengalaman, namun saya tidak tahu kenapa mereka berbuat demikian,” jelasnya.
Manakala kedua katanya, perbahasan akan diadakan sekira adanya usul, sama ada usul mencadang mahupun ataupun usul untuk membentangkan RUU perlu ada notis bertulis terlebih dahulu kepadanya.
“Bagi hal-hal tergempar dan diperlukan untuk dirunding, satu usul di bawah Aturan 18 (1) perlu dibuat kepada saya sehari terlebih dahulu.
“Untuk hal banjir ahli-ahli boleh sahaja memberi notis kepada saya melalui WhatsApp dan sebagainya sebelum hari tersebut (20 Disember 2021), namun tiada seorang pun yang berbuat demikian,”jelasnya lagi.
Terdahulu, pada Isnin lalu, Sidang Dewan Rakyat kecoh seketika apabila Azhar Azizan tidak membenarkan beberapa ahli Parlimen blok pembangkang dan kerajaan membahaskan isu berkenaan situasi banjir yang melanda negara ketika ini.
Tegas Azhar Azizan, perkara itu tidak boleh dibahaskan memandangkan ia tidak terkandung dalam Aturan Urusan Mesyuarat (AUM) sidang Dewan Rakyat pada hari tersebut.
Jelasnya, mengikut AUM, terdapat satu urusan iaitu RUU Pencegahan dan Pengawalan Penyakit Berjangkit (Pindaan) 2021 atau Akta 342. – K! ONLINE


KPKT sedia RM59 juta bagi kos pemulihan bencana banjir
Oleh MOHD. HUSNI MOHD. NOOR

22 Disember 2021, 8:05 pm
PUTRAJAYA – Kementerian Perumahan dan Kerajaan Tempatan (KPKT) dan agensi di bawahnya memperuntukan RM59 juta bagi usaha pemulihan banjir di seluruh negara.
Menterinya, Datuk Seri Reezal Merican Naina Merican berkata, sebanyak RM50 juta diperuntukkan kepada pihak berkuasa tempatan (PBT) bagi kos membaik pulih infrastruktur di 25 PBT yang terjejas banjir.
Beliau berkata, sebanyak RM2 juta disediakan kepada Program Perumahan Rakyat 1Malaysia (PR1MA) bagi keperluan asas dan bakul makanan manakala, RM6 juta dikhususkan kepada Perbadanan Pengurusan Sisa Pepejal dan Pembersihan Awam (SWCorp) bagi kerja pemulihan dan pembersihan.
“Jabatan Bomba dan Penyelamat Malaysia (JBPM) turut menerima RM160,000 bagi pembelian tambahan bot fiber dan gergaji rantai,” katanya menerusi satu kenyataan hari ini.
Dalam pada itu, Reezal berkata, beliau hari ini mengetuai pasukan sukarelawan seramai 372 orang melakukan pembersihan awam di beberapa lokasi terjejas banjir di Hulu Langat dan Sepang.
Menurutnya, ia membabitkan kawasan Sungai Serai di Hulu Langat); Kampung Labu Lanjut, Pekan Salak dan Kampung Lembah Paya di Sepang dan juga Taman Cempakasari di Kapar membabitkan 1,250 buah rumah.

“Kerja-kerja pembersihan itu dilakukan oleh sukarelawan KPKT-MyLiveable Squad terdiri daripada pegawai dan kakitangan jabatan dan agensi-agensi KPKT seperti JBPM, PR1MA dan SWCorp.
“Tumpuan KPKT bagi Fasa 1 adalah bagi aktiviti menyelamat mangsa-mangsa banjir yang dilaksanakan sepenuhnya oleh 5,000 anggota Bomba di mana seramai 23,805 mangsa telah berjaya diselamatkan dan dipindahkan ke Pusat Pemindahan Sementara (PPS) di seluruh negara.
“Bagi Fasa 2 pula, ia membabitkan fasa pemulihan pasca banjir di mana KPKT dan agensi turun padang bagi usaha pembersihan rumah serta tempat awam selain menyerahkan bantuan kepada mangsa banjir,” katanya. – K! ONLINE


Anak ikan paus terdampar di Pantai Merchang
Oleh MOHD AZLI ADLAN

22 Disember 2021, 7:58 pm
MARANG – Pekerja sebuah resort gempar dengan penemuan seekor anak ikan paus yang terdampar di Pantai Merchang di sini hari ini.
Anak ikan paus yang dianggarkan seberat satu tan tersebut dijumpai terdampar di gigi pantai terbabit pada pukul 10 pagi.
Pemilik resort tersebut, Abd. Latif Jamaludin, 53, berkata, penemuan anak ikan paus tersebut kemudiannya dimaklumkan kepada Jabatan Perikanan.
“Sewaktu ditemui, kami mendapati anak ikan paus dalam keadaan lemah tetapi matanya kelihatan berkelip-kelip.
“Ia kemudiannya diambil pasukan Institut Penyelidikan Perikanan (FRI) Rantau Abang pada pukul 12 tengah hari,” katanya kepada Kosmo! di sini hari ini.
Abd. Latif berkata, sebelum ini, beliau dan pekerjanya pernah menjumpai bangkai ikan paus di lokasi sama pada tahun 2017.

Sementara itu, Pengarah FRI Rantau Abang, Sharum Yusof berkata, anak ikan paus itu gagal diselamatkan kerana terlalu lemah.
“Bangkai anak ikan paus tersebut dibawa ke FRI Rantau Abang untuk siasatan lanjut,” katanya. – K! ONLINE


Mangsa banjir boleh tangguh bayaran pinjaman
Oleh LUQMAN RIDHWAN MOHAMED NOR

22 Disember 2021, 8:21 pm
PUTRAJAYA – Kerajaan mengumumkan kemudahan penangguhan bayaran ansuran pinjaman kereta, perumahan dan hartanah, kad kredit serta pinjaman peribadi selama enam bulan bagi mangsa banjir.
Perdana Menteri, Datuk seri Ismail Sabri Yaakob berkata, kerajaan juga menawarkan pembiayaan kewangan peribadi tanpa faedah sehingga RM5,000 oleh Bank Simpanan Nasional (BSN).
“RM100 juta diperuntukkan bagi tujuan ini untuk meringankan beban mangsa-mangsa banjir membeli peralatan dan kelengkapan rumah yang musnah akibat bencana.
“Moratorium enam bulan pertama ke atas pembayaran ansuran bulanan dan terbuka kepada mangsa-mangsa banjir di seluruh negara,” katanya dalam satu kenyataan hari ini.
Katanya, TEKUN Nasional pula mengkhususkan dana berjumlah RM30 juta untuk Pinjaman Pemulihan Banjir Pembiayaan bagi perusahaan kecil dan sederhana (PKS) mikro yang terkesan.
“Bagi pinjaman sehingga RM10,000, tiada kadar faedah dikenakan dan moratorium bayaran balik diberikan untuk 12 bulan.

“Bank Negara Malaysia (BNM) juga telah mengumumkan kemudahan pembiayaan sebanyak RM200 juta yang disediakan untuk PMKS yang terjejas melalui Kemudahan Bantuan Bencana (DRF) 2022,” katanya.
Ismail Sabri berkata, BNM juga sedang berusaha untuk menambah peruntukan ke atas DRF 2022 yang diumumkan baru-baru ini daripada RM200 juta kepada RM500 juta berdasarkan keperluan semasa.
“Kesemua inisiatif di atas ini adalah lanjutan daripada bantuan kerajaan yang telah saya umumkan sebelum ini termasuk Bantuan Wang Ihsan (BWI) berjumlah RM1,000 bagi setiap ketua isi rumah, bagi membantu meringankan beban Keluarga Malaysia yang terkesan akibat banjir,” katanya. – K! ONLINE


Tune Protect bayar tuntutan banjir dalam 3 hari
Oleh MUHAMMAD IKHWAN IDERIS

22 Disember 2021, 7:00 pm
PETALING JAYA – Tune Insurance Malaysia Berhad (Tune Protect) menjanjikan penyelesaian tuntutan dalam tempoh tiga hari buat pelanggannya yang dilanda banjir baru-baru ini.
Pemegang polisi yang terjejas tidak perlu membuat laporan polis atau mengemukakan sebarang dokumen bagi tuntutan banjir melibatkan kenderaan bermotor dan kediaman masing-masing.
Sebaliknya, sebaik kenderaan bermotor pelanggan dibawa ke mana-mana 300 bengkel panel Tune Protect di seluruh negara, bengkel berkenaan akan mengesahkan kerosakan dan mengendalikan proses tuntutan, manakala untuk harta benda yang rosak, penilaian di tapak akan dijalankan oleh penyelaras kerugian dengan kelulusan di tapak sehingga RM20,000.
Ketua Pegawai Eksekutif Tune Protect, Rohit Nambiar berkata, disebabkan keperluan mendesak dan situasi yang dihadapi mangsa ketika ini, bayaran tuntutan banjir akan diagihkan dalam tempoh tiga hari dan bukannya 10 hari bekerja seperti kebiasaan.
Rohit
“Kami faham bahawa tiada sebarang bantuan yang dapat menggantikan sepenuhnya kehilangan dan trauma yang dialami mangsa banjir, tetapi kami berharap proses pembayaran yang cepat akan membantu meringankan beban mereka,” katanya dalam satu kenyataan.
Pelanggan yang terjejas boleh menghubungi talian tuntutan khusus Tune Protect Malaysia 24/7 dan e-mel dengan merujuk kepada saluran media sosial Tune Protect untuk panduan mengenai tuntutan.

Tune Protect juga menghubungi pelanggan melalui mesej pesanan ringkas dan e-mel untuk menasihati mereka tentang proses tuntutan. – K! ONLINE


UMT hantar sukarelawan banjir ke Selangor, Pahang
Oleh MOHD AZLI ADLAN

22 Disember 2021, 7:08 pm
KUALA TERENGGANU – Universiti Malaysia Terengganu (UMT) akan menghantar sukarelawan bagi membantu kerja-kerja pasca banjir di Lembah Klang dan Pahang.
Naib Canselor UMT, Prof. Dr. Mazlan Abd. Ghaffar berkata, seramai dua pasukan yang masing-masing terdiri daripada 50 pelajar akan berlepas ke lokasi bencana terbabit pada hujung minggu ini.
“Sambutan diterima pelajar UMT untuk menyertai sukarelawan banjir itu amat memberangsangkan dengan hampir 400 orang telah mendaftar.
“Begitupun mengikut prosedur operasi standard (SOP) ditetapkan, kita terpaksa mengehadkan kepada 50 orang sahaja bagi setiap pasukan,” katanya ketika ditemui di UMT di sini hari ini.
Mazlan berkata, seramai 100 pelajar UMT tersebut akan menyertai Majlis Sukarelawan Universiti Malaysia bagi melakukan kerja-kerja sukarelawan terbabit bersama pelajar institusi pengajian tinggi awam lain.
Jelas beliau, sukarelawan terbabit akan melakukan kerja-kerja membersihkan sisa-sisa banjir di bawah koordinasi agensi penyelamatan.

“Kita juga akan membawa peralatan pembersihan seperti pam air bertekanan tinggi, mop dan penyodok yang dikatakan sukar didapati di lokasi bencana,” katanya.
Dalam pada itu, Mazlan memberitahu, UMT mengumumkan cuti tujuh hari sehingga Ahad ini ekoran bencana banjir yang melanda beberapa negeri pada minggu lalu.
Beliau berkata, sebarang aktiviti kuliah, pentaksiran dan penghantaran tugasan pelajar ditangguhkan sepanjang tempoh tersebut. – K! ONLINE


Team Cantas dibentuk tangkap pencuri kereta mangsa banjir
Oleh AMREE AHMAD

22 Disember 2021, 7:23 pm
PUTRAJAYA – Berikutan banyak kes kecurian kereta mangsa banjir oleh pihak yang tidak bertanggungjawab, satu pasukan khas telah mula pun dibentuk Kementerian Dalam Negeri.
Menurut Menterinya, Datuk Seri Hamzah Zainudin, kumpulan itu dikenali sebagai Team Cantas dan akan bergerak ke seluruh negara terutamanya kawasan yang teruk dilanda banjir.
“Selepas bincang dengan Ketua Polis Negara (Tan Sri Acryll Sani Abdullah Sani) tadi, kita setuju hantar pasukan terus ke lokasi di sana,” katanya pada sidang akhbar, di sini hari ini.
Terdahulu, beliau menyampaikan watikah pelantikan Timbalan Ketua Polis Negara, Datuk Razarudin Husain menggantikan Datuk Seri Mazlan Lazim yang bersara wajib pada Sabtu ini.
Langkah agresif itu ujarnya susulan ada laporan bahawa pencuri terbabit bijak berselindung dengan menggunakan trak penunda yang konon mahu membawa kereta rosak ke bengkel.
Modus operandi pihak terbabit bagaimanapun berjaya ‘dihidu’ pihak polis berdasarkan gerak geri individu terlibat agak mencurigakan dengan sasaran kenderaan yang dibiarkan mangsa.

Bahkan jelas Hamzah, ada penduduk membuat laporan polis setelah menyedari kereta yang rosak itu hilang ditunda oleh trak terbabit tanpa pengetahuan si pemilik kenderaan sendiri.
“Saya ingin memberi amaran tegas, kalau pasukan kita dapat tahu dan terjumpa, memang akan ditangkap terus untuk dibawa ke muka pengadilan,” katanya sambil memberi jaminan. – K! ONLINE


Jambatan di Ohio dikebas pencuri
Oleh KOSMO!

22 Disember 2021, 7:30 pm
AKRON, OHIO – Sorang lelaki di negeri Ohio, Amerika Syarikat ditahan kerana mencuri sebuah jambatan pejalan kaki sepanjang 17.7 meter dari sebuah taman di Akron, lapor akhbar New York Daily News semalam.
David Bramley, 63, dilaporkan membuat beberapa perjalanan ke Taman Middlebury Run untuk membawa keseluruhan bahagian jambatan itu ke tempatnya, kira-kira 24.14 kilometer dari barat Daerah Medina di  Akron, demikian menurut kenyataan polis di laman Facebook.
Jambatan itu sebenarnya tidak digunakan lagi ketika Bramley mencurinya, lapor akhbar Akron Beacon Journal. Ia telah diturunkan pada tahun 2003 atau 2004 dan hanya berada di padang taman itu.
Polis berkata, Bramley mengambil papan dek pada 3 November lalu dan kerangka logam pada 11 November lepas, demikian menurut Beacon Journal.
Dia dikatakan membayar sebuah syarikat trak bagi mendapatkan sebuah kren untuk mengeluarkan jambatan yang berukuran 17.7 meter panjang, 3.09 meter lebar dan tinggi 1.8 meter itu.
Polis Akron menyiarkan di laman Facebook mengenai jambatan yang hilang itu pada 10 Disember dan mendapat petunjuk yang membawa kepada penahanan Bramley.

Mereka dengan mudah mengesan jambatan itu ketika melawat tempat Bramley di Wadsworth pada 17 Disember lalu, lapor Beacon Journal.
Bramley kemudian didakwa atas jenayah mencuri. – Agensi


KPDNHEP rampas kartrij palsu bernilai RM41,724
Oleh SUBKHI SUDARJI

22 Disember 2021, 7:21 pm
PUTRAJAYA – Taktik licik dua warga tempatan yang menjadikan rumah kediaman sebagai tempat memproses, membungkus dan menyimpan kartrij pencetak tiruan akhirnya terbongkar selepas diserbu Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) 15 Disember lalu.
Hasil serbuan di Bandar Botanik, Klang, Selangor itu, sejumlah 79 unit kartrij percetakan, 1,815 unit pelekat hologram dan 120 unit cip pintar pelbagai jenama yang dianggarkan berjumlah RM 41,724 telah dirampas.
Pengarah Penguat Kuasa KPDNHEP, Azman Adam berkata, serbuan dilakukan berikutan aduan yang diterima daripada wakil cap dagangan berdaftar terbabit berhubung penjualan produk kartrij percetakan jenama terkenal di premis itu.
“Ketika serbuan seramai dua lelaki bukan warga tempatan yang mengaku sebagai pekerja sedang melakukan kerja-kerja pembungkusan kartrij percetakan tersebut dipercayai untuk dipasarkan sekitar Lembah Klang.
“Premis tersebut juga adalah merupakan sebuah rumah kediaman yang dijadikan tempat memproses, membungkus dan menyimpan barangan terbabit dipercayai untuk mengaburi pihak berkuasa,” ujarnya dalam satu kenyataan hari ini.
Azman berkata, hasil pengecaman awal daripada wakil pihak pengadu itu juga mengesahkan bahawa kesemua produk tersebut disyaki adalah tiruan berdasarkan ciri-ciri yang ada pada satu pembungkusan kartrij percetakan terbabit.

“Kesemua barangan tersebut bersama beberapa dokumen perniagaan lain telah disita untuk siasatan lanjut. Nilai rampasan dianggarkan berjumlah RM 41,724 dan kesemua pekerja asing tersebut ditahan bagi membantu siasatan.
“Kes disiasat di bawah Seksyen 102(1)(c) Akta Cap Dagangan 2019 iaitu mana-mana orang yang mempunyai dalam milikan, jagaan atau kawalannya bagi maksud perdagangan atau pengilangan apa-apa barang suatu cap dagangan berdaftar dipakaikan dengan salah,” tegasnya. – K! ONLINE


Polis tubuh Martak bagi misi bantuan banjir di Hulu Langat
Oleh AMREE AHMAD

22 Disember 2021, 7:29 pm
PUTRAJAYA – Polis Diraja Malaysia telah menubuhkan Markas Taktikal (Martak) bagi usaha penyelarasan operasi bantuan mangsa banjir di Daerah Hulu Langat yang teruk terjejas.
Menteri Dalam Negeri, Datuk Seri Hamzah Zainudin berkata, ia susulan lawatan beliau sendiri meninjau kawasan itu dengan Ketua Polis Negara, Tan Sri Acryll Sani Abdullah Sani kelmarin.
“Ia telah diwujudkan semalam dengan bertempat di Pusat Kokurikulum Jabatan Pendidikan Negeri Selangor di Kem Tekali,” katanya pada sidang akhbar di kementeriannya di sini hari ini.
“Pegawai pemerintah akan menyelaras operasi bantuan semua unit dari dalam dan luar selain koordinasi operasi mencari dan menyelamat mangsa tragedi yang lebih bersepadu,” katanya.
Markas ini ujarnya, menempatkan anggota Jabatan Sukarelawan Malaysia dari sekitar Hulu Langat untuk membantu operasi harian selain pelbagai penugasan yang akan dilaksanakan
Sebelum penubuhan Martak katanya, segala kerja mencari dan menyelamat penduduk terlibat diselaraskan oleh Briged Batalion Pasukan Gerakan Am dari Kem Semenyih dan Cheras.

Mereka turut dibantu ramai pegawai dan anggota dari Ibu Pejabat Polis Daerah Kajang namun ia masih tidak mencukupi memandangkan skala kerosakan bencana kali ini amat dahsyat.
“Saya telah minta Perdana Menteri dan Menteri Kewangan untuk kementerian beli bot serta sudah dapat kelulusan tambahan 50 buah lagi untuk ditempatkan di balai-balai polis,” katanya. – K! ONLINE


2,446 pencarum Perkeso di Kelantan dijangkiti Covid-19
Oleh ROSALWANI CHE SOH

22 Disember 2021, 7:12 pm
KOTA BHARU – Pertubuhan Keselamatan Sosial (Perkeso) Kelantan menerima sebanyak 2,446 permohonan Skim Bencana Pekerjaan daripada pencarumnya yang dijangkiti Covid-19 di tempat kerja sepanjang tahun ini.
Pengarah Perkeso Kelantan, Nora Yaacob berkata, pemohon berkenaan merupakan pekerja yang dijangkiti Covid-19 selepas menjadi kontak rapat kepada rakan sekerja.
Menurutnya, kesemua pemohon dalam skim itu menerima bayaran faedah wang tunai sebanyak 80 peratus daripada jumlah gaji bulanan mereka sepanjang tempoh kuarantin.
“Pemohon boleh mengemukakan surat pengesahan kuarantin mereka sama ada di kuarantin di rumah, pusat kuarantin atau hospital.
“Pemohon yang layak dalam skim ini adalah pesakit Covid-19 yang merupakan pencarum Perkeso yang mendapat jangkitan Covid-19 dari tempat kerja dan bukan dari kontak rapat dalam kalangan ahli keluarga,” katanya.
Beliau berkata demikian ketika ditemui pemberita semasa hadir pada Program Karnival Kerja Peringkat Negeri Kelantan 2021 di sebuah kolej swasta di Lembah Sireh di sini hari ini.

Mengulas lanjut, Nora berkata, seramai 1,175 orang pencarum yang terjejas akibat Covid-19 telah menerima bantuan wang tunai sebanyak RM679,569.37 melalui faedah yang telah diluluskan dalam skim itu pada tahun ini.
“Daripada jumlah itu, seramai 37 orang telah meninggal dunia dalam tempoh permohonan itu dan mereka turut diberi Pencen Penakat yang dibayar kepada orang tanggungan yang layak apabila pihak pencarum,” katanya. – K! ONLINE


Banjir: Kerja pembersihan giat di Selangor
Oleh ALWANI ZAFIRAH

22 Disember 2021, 7:04 pm
PETALING JAYA – Kerajaan negeri Selangor akan melipatgandakan usaha membantu penduduk yang terjejas akibat banjir yang melanda negeri tersebut sejak Sabtu lalu.
Menteri Besar Selangor, Datuk Seri Amirudin Shari berkata, seramai 1,457 pekerja KDEB Waste Management Sdn Bhd (KDEBWM) berganding bahu membantu mengendalikan kerja-kerja pembersihan di kawasan terlibat.
“Setakat 21 Disember (semalam), sebanyak 457 tong Roro, 25 ‘backhoe’ dan 1,457 pekerja KDEB Waste @KDEBWaste serta pihak berkuasa tempatan (PBT) telah mengangkut sebanyak 1,073 tan sampah dan tinggalan banjir di kawasan terlibat.
“Kerajaan negeri akan melipatgandakan usaha membantu penduduk membersihkan rumah,” katanya menerusi kenyataan di laman Facebook hari ini.
Dalam pada itu, beliau turut membuat lawatan ke beberapa pusat pemindahan sementara (PPS) di sekitar Kuala Selangor hari ini.
“Hari ini saya ke PPS SK Parit Mahang, Kuala Selangor dan seramai 681 individu ditempatkan di sini.

“Banjir di kawasan itu berpunca disebabkan dari ban yang pecah sehingga mengakibatkan limpahan air,” katanya.
Jelasnya, pihak kontraktor sedang membina semula ban dan proses pengepaman air giat dilaksana ketika ini.
Sementara itu, beliau turut membuat tinjauan ke Kampung Asahan bagi memastikan proses pengepaman air banjir berjalan lancar bagi mempercepatkan air surut. – K! ONLINE


Bank Islam perkukuh komitmen ESG
Oleh MUHAMMAD IKHWAN IDERIS

22 Disember 2021, 7:21 pm
PETALING JAYA – Bank Islam Malaysia Berhad (BIMB) menjadi salah satu rakan pengasas dan institusi perbankan Islam Malaysia pertama dalam satu pakatan global yang membentuk masa hadapan data berkaitan alam sekitar, sosial dan tadbir urus (ESG) menerusi pelancaran ESG Book.
Ia merupakan sebuah platform percuma dibangunkan oleh firma pengurusan aset dan data global, Arabesque serta berperanan sebagai sumber utama baharu maklumat kemampanan korporat digital bagi menyediakan rangka kerja maklumat ESG neutral dalam masa nyata.
Pakatan ESG Book ini memanfaatkan peralatan keupayaan pelaburan kuantitatif, kemampanan dan saringan ESG berasaskan kecerdasan buatan termaju daripada Arabesque.
Ahli-ahli pakatan termasuk International Finance Corporation, UNCTAD, Global Reporting Initiative, Bridgewater Associates, Swiss Re, HSBC, Deutsche Bank, HKEX, Allianz, Glass Lewis, Cardano Development, QUICK, Goldbeck, Werte Stiftung, Climate Leadership Coalition, Climate Governance Initiative, Climate Policy Initiative, Climate Bonds Initiative, Responsible Jewellery Council dan GeSI.
Ketua Pegawai Eksekutif Kumpulan BIMB, Mohd. Muazzam Mohamed berkata, kekurangan pendedahan, akses terhad dan data ESG yang tidak konsisten telah memperlahankan penyediaan peruntukan modal ke arah aktiviti-aktiviti perniagaan rendah karbon dan mampan.
“Tindakan segera perlu diambil untuk menangani perkara yang mendesak ini.

“BIMB percaya bahawa usaha dan pendekatan bersepadu seperti penyediaan ESG Book berupaya untuk membawa perubahan positif besar, bukan sahaja kepada ekonomi domestik, malah di peringkat global,” katanya dalam satu kenyataan.
Dilancarkan pada 1 Disember 2021, ESG Book tersedia kepada semua perniagaan, pelabur, penetap standard serta pemegang taruh yang lain dan maklumat lanjut boleh didapati di www.esgbook.com. – K! ONLINE


Patin membawa tuah pada musim banjir
Oleh KOSMO!

22 Disember 2021, 7:16 pm
PETALING JAYA – Tindakan tiga lelaki menjala ikan di kawasan banjir membawa tuah apabila mereka mendapat ikan patin yang jarang ditemui sehingga mendapat perhatian ramai.
Berdasarkan video yang dikongsikan pengguna media sosial Faizal Zamri, walaupun menempuh situasi sukar mengharung banjir, dia dan dua rakannya berpuas hati kerana mendapat tiga ekor patin dengan setiap satunya seberat 15 kilogram.
Susulan perkongsian itu, orang ramai teruja dan menganggap lelaki itu bertuah kerana mendapat hasil yang tidak disangka-sangka.
“Banjir bukan bencana tetapi Allah hendak hapuskan dosa kita, bukan itu sahaja, Allah hantar rezeki untuk kita, bersangka baik padaNya,” ujar @msnoralatifff.
“Semoga tuan empunya ikan patin ini menghalalkan. Moga Allah limpahkan lagi rezeki buat semua,” kata @dielamijaan.
“Alhamdulillah, banyak pahala tuan sangkar kalau dia ikhlas. Banyak pahala yang dapat kalau dia kongsi makan ramai-ramai. Semoga Allah gantikan rezeki buatnya,” ujar @yulnurulhalilah. – K! ONLINE


Dua nelayan dikhuatiri lemas, tali pukat terbelit kaki
Oleh NUR ALINA HASSAN

22 Disember 2021, 6:56 pm
BATU PAHAT – Dua nelayan tempatan dikhuatiri lemas selepas terjatuh ke dalam laut ketika bot yang dinaiki sedang menarik pukat di Sungai Rengit, di sini, pagi hari ini.
Timbalan Pengarah Operasi Maritim Negeri, Kapten Maritim Simon Templer Lo Tusa berkata, dalam kejadian pukul 8 pagi itu, mangsa, Goh Chin Ka, 66 dan Yap Kok Hoong, 33, terjatuh selepas tali pukat bot berkenaan putus sebelum membelit kaki kedua-dua mangsa.
“Maritime Rescue Sub-Centre Johor Bahru menerima maklumat awal daripada rakan nelayan yang menghubungi Zon Maritim Batu Pahat pada pukul 8.30 pagi. Berikutan itu, pihak kami telah mengatur gerak Bot Benteng 5 ke lokasi kejadian iaitu di kedudukan 14.6 batu nautika barat daya Sungai Rengit.
“Setibanya di lokasi, tekong bot memaklumkan kejadian berlaku sewaktu bot berkenaan sedang menarik pukat dan kedua-dua mangsa berada di belakang bot. Namun, secara tiba-tiba tali pukat putus dan telah membelit kaki kedua-dua mangsa sehingga menyebabkan mangsa jatuh ke dalam laut,” katanya dalam kenyataan.
Menurut beliau, mangsa didakwa tidak boleh berenang dan ketika kejadian, kedua-duanya juga tidak dilengkapi dengan jaket keselamatan.
“Tekong bot cuba mencari mangsa di kawasan sekitar namun tidak berhasil. Sehubungan itu, OPS CARILAMAT diaktifkan pada pukul 8.40 pagi dan operasi ini turut disertai pihak Tentera Laut Diraja Malaysia (TLDM) serta komuniti nelayan setempat.

“Selain itu, Maritim juga telah menyalurkan maklumat berkaitan kejadian ini kepada Badan SAR Nasional (BASARNAS) Indonesia bagi membantu operasi mencari dan menyelamat (SAR),” katanya. – K! ONLINE


Mangsa kebakaran flat Sri Johor terima rumah ganti
Oleh FITRI HAZIM

22 Disember 2021, 6:46 pm
KUALA LUMPUR – Mangsa kebakaran yang melibatkan lapan unit rumah kediaman di Perumahan Awam (PA) Seri Johor Cheras, Kuala Lumpur pada 18 Disember lalu ditawarkan penyewaan rumah ganti dengan pengecualian sewa rumah selama tiga bulan.
Pengarah Jabatan Pembangunan Komuniti dan Kesejahteraan Bandar Dewan Bandaraya Kuala Lumpur (DBKL), Ismadi Sakirin berkata, semua mangsa kebakaran yang ditawarkan rumah ganti tersebut melibatkan lapan buah keluarga dengan penempatan di dua buah perumahan awam.
“Mangsa-mangsa yang terlibat ditawarkan penyewaan rumah di PA Seri Johor 4B di kawasan yang sama kediaman mereka sebelum ini melibatkan 7 Ketua Penyewa dan di PA Seri Sabah 3V melibatkan satu Ketua Penyewa.
“Mereka turut diberikan pengecualian sewa rumah selama tiga bulan dan semua ketua penyewa turut mendapat sumbangan wang tunai Tabung Bencana Alam DBKL sebanyak RM500,” katanya.
Beliau berkata demikian pada Majlis Penyerahan Surat Tawaran Rumah Ganti kepada Mangsa Kebakaran PA Sri Johor di Dewan Blok 29, Perumahan Awam Sri Johor, Jalan Jelawat, Cheras di sini hari ini.
Tambahnya, semua mangsa yang terlibat telah ditempatkan secara sementara sebelum ini di Dewan Merdeka Blok 29, PA Seri Johor 4B dan terdapat mangsa yang menumpang sementara di kediaman saudara mereka. -K! ONLINE


‘Tak perlu tinjau, publisiti bersihkan rumah orang’
Oleh MOHD. HAIKAL ISA

22 Disember 2021, 6:55 pm
PETALING JAYA – Ratu Jazz Negara, Datuk Sheila Majid mengingatkan setiap kementerian dan agensi kerajaan supaya cakna akan tanggungjawab mereka terhadap rakyat yang terjejas disebabkan bencana banjir.
Sheila atau nama lengkapnya, Shaheila Abdul Majid, 56, berkata, bencana banjir yang melibatkan beberapa negeri utama di semenanjung tanah air merupakan krisis nasional yang perlu diberikan perhatian sewajarnya.
“Kita perlukan pelan dan delegasi mampan tentang apa yang perlu dilakukan secara sistemaik dengan kadar segera selaras dengan bidang kerja setiap kementerian dan agensi kerajaan.
“Hal ini kerana, hanya menteri-menteri yang memiliki kuasa untuk meluluskan perkara di peringkat nasional. Sumber bantuan sudah ada cuma tolonglah salurkannya,” ujar pelantun lagu Sinaran itu menerusi satu hantaran status dalam Instagram miliknya.
Sheila turut menemplak tindakan segelintir pemimpin yang masih dahagakan perhatian dan publisiti pada saat ramai sedang sengsara disebabkan masalah banjir.
“Tapi perlu tinjau kawasan terjejas. Tak perlu pelancaran atas nama publisiti. Tak perlu sendiri pergi dan bersihkan rumah orang. Itu semua bukan apa yang orang mahukan.

“Wujudkan pasukan bantuan terdiri daripada pakar-pakar yang tahu bagaimana mahu mengendalikan krisis nasional. Gerakkan pasukan tentera untuk membantu kalau diperlukan.
“Hantar pasukan cari dan selamat untuk mengesan lokasi mangsa-mangsa banjir yang masih terkandas. Pindahkan mereka ke kawasan selamat. Orang tak perlukan wang sekarang, mereka perlukan sokongan dan bantuan,” getus Sheila.
Tambahnya lagi, masih ramai yang terperangkap dalam situasi banjir sekarang dan itu menjadi tanggungjawab kerajaan memastikan keselamatan rakyat.
“Beri mangsa jaminan bahawa mereka tidak berseorangan. Masih ramai yang terperangkap di rumah mereka yang dilanda banjir. Ada antara mereka yang masih di atas bumbung bersama orang tua dan kanak-kanak.
“Tiada sumber air bersih, terputus bekalan elektrik dan makanan. Tanggungjawab kerajaan memastikan keselamatan dan kesejahteraan rakyat merupakan keutamaan paling utama. Ini isu kemanusiaan. Tolong bertindak cepat,” kata Sheila.
Setakat tengah hari ini, sebanyak 206 lokasi di enam negeri iaitu Selangor, Negeri Sembilan, Terengganu, Kelantan, Pahang dan Kedah masih terjejas akibat banjir. – K! ONLINE


Lemang Tok Ki tenggelam air
Oleh KOSMO!

22 Disember 2021, 6:38 pm
PETALING JAYA – Kedai makan terkenal bagi kelab-kelab kenderaan pada hujung minggu, Lemang Tok Ki dilaporkan tenggelam dalam kejadian banjir pada Ahad lalu.
Satu perkongsian di media sosial hari ini menunjukkan kedai makan terkenal itu hanya bumbung sahaja yang kelihatan.
Difahamkan kawasan kedai makan yang terletak di Bentong, Pahang itu terjejas teruk dengan kebanyakkan kediaman di tempat terbabit turut tenggelam.
Rata-rata orang ramai turut mendoakan kesejahteraan penduduk di kawasan tersebut dan mengharapkan keadaan pulih seperti biasa.
“Ini ‘port’ aku selalu lepak hujung minggu, ya Allah semoga Lemang Tok Ki kembali pulih. Kali ini memang kita diuji lagi.
“Harap semua mangsa yang terjejas bertabah dan anggaplah ini sebagai dugaan untuk umatNya untuk terus kuat,” jelas Rizalman Ahmad.

“Kuat betul ujian ini, sedih tengok keadaan warung terkenal ini tenggelam dalam kejadian banjir besar kali ni.
“Semoga lepas ini Lemang Tok Ki kembali berniaga dan menjadi tempat berhimpun kelab-kelab motosikal seperti biasa,” kata Zahraa Yazid. – K! ONLINE


i-Citra RM10,000 kembali hangat
Oleh KOSMO!

22 Disember 2021, 6:44 pm
PETALING JAYA – Isu pengeluaran simpanan Kumpulan Wang Simpanan Pekerja (KWSP), i-Citra RM10,000 kembali hangat diperkatakan di media sosial ketika.
Orang ramai berpendapat bahawa simpanan KWSP tersebut perlu diluluskan segera ketika ramai mangsa terjejas akibat banjir yang sedang melanda negara ketika ini.
Rata-rata orang ramai turut berharap agar kerajaan terus meluluskan pengeluaran wang tersebut sekali gus tanpa syarat memandangkan ramai yang memerlukan ketika ini.
“Luluskan sahaja pengeluaran i-Citra RM10,000 tu, kebetulan dengan keadaan sekarang. Ada yang nak baiki kereta, rumah, kenapa susah sangat.
“Cukup-cukup lah berbincang, mesyuarat bagai, duit itu pun hak pencarum,” jelas Zariff Hadi.
“Tengok keadaan sekarang memang ramai yang memerlukan, pembukaan sekolah pun dah nak dekat. Banyak persediaan dan barang yang perlu diganti.

“Dah berapa kali bencana kita hadap, berapa kali juga rakyat minta. Kenapa susah sangat nak luluskan?” soal Marzuki68. – K! ONLINE


Tamatkan zaman duda, Zahid tiada niat berahsia
Oleh HANISAH SELAMAT

22 Disember 2021, 6:43 pm
PETALING JAYA – Tiada niat berahsia sudah mendirikan rumah tangga kembali selepas empat tahun menduda, sebaliknya penyanyi Zahid tidak menghebahkan pernikahan dengan Nurul Shuhada Osman pada 19 Disember lalu berikutan musibah banjir di Lembah Kelang.
Katanya, walaupun majlis akad nikah berlangsung di Tanjung Bungah, Pulau Pinang yang juga tempat asal isterinya, dia tidak memuat naik gambar detik bersejarah mereka hinggalah malam tadi bagi menjaga sensitiviti ramai.
“Alhamdulillah majlis akad nikah kami dipermudahkan. Kami memilih Pulau Pinang kerana ini tempat kelahiran isteri saya. Jamuan makan pula diadakan selepas nikah dengan mengikut Prosedur Operasi Standard (SOP).
“Boleh dikatakan tak cecah pun 50 tetamu kerana yang dapat diundang hanya membabitkan ahli keluarga terdekat memandangkan lokasi pilihan iaitu sebuah banglo berhampiran masjid juga hanya mampu menampung jemputan mengikut SOP.
“Selepas itu saya tidak muat naik apa-apa gambar, namun cuma ‘repost’ perkongsian tetamu lain berkenaan majlis kami menerusi Instastory, sampailah malam tadi. Langsung tiada niat nak menyembunyikan benda baik.
“Seluruh negara sedang berduka dengan ramai mangsa terlibat. Kami cuma mampu mendoakan dan membantu setakat termampu. Waktu pernikahan Ahad lalu keadaan di Lembah Klang masih teruk, saya lebih pentingkan perasaan mereka ketika itu,” katanya kepada Kosmo! Online.

Bintang kelahiran Akademi Fantasia (AF) itu selamat bergelar suamiu kepada Nurul yang juga bekas perancang acara di Masjid Terapung Tanjung Bungah pada Ahad lalu serentak sambutan hari lahir penyanyi itu yang ke-41.
Kata Zahid, sikap sempoi, mudah mesra dan pandai membawa diri mendorongnya menjadikan wanita yang dikenali sejak tiga tahun lalu itu sebagai suri hati sekali gus sebagai teman hidup sudah dan senang.
“Isteri seorang yang sempoi, boleh ‘masuk’ dengan semua orang terutama keluarga dan kawan-kawan saya. Jadi buat apa tunggu lagi. Kebetulan Maharaja Lawak Mega (MLM) juga sudah berakhir, kita teruskan niat mendirikan masjid. Kami tak bertunang, terus buat perkara wajib.
“Sebenarnya kami tak beria pilih 19.12.20 ini, tetapi selepas nampak ia ‘jatuh’ pada hari Ahad, kami terus tetapkan sebagai tarikh pernikahan. Selepas ini tiada alasan lupa ulangtahun perkahwinan kerana serentak hari,” katanya.
Terdahulu, Juara AF musim kedua itu berpisah dengan bekas isteri, Sarah Julifa Yusof pada Julai 2019 dan mereka dikurniakan seorang anak lelaki, Zareef Nufael yang kini berusia tujuh tahun.


Banjir: TMJ mahu agensi kerajaan siap siaga sepanjang masa
Oleh KHAIRUL MOHD. ALI

22 Disember 2021, 6:52 pm
JOHOR BAHRU – Agensi kerajaan negeri ini diminta untuk memastikan kesemua jentera dan kelengkapan berada pada tahap siap siaga dan bersedia untuk dikerahkan pada bila-bila masa.
Tunku Mahkota Johor, Tunku Ismail Sultan Ibrahim bertitah demikian dalam satu kenyataan yang dimuat naik dalam laman Facebook rasmi baginda, hari ini.
“Saya telah menerima laporan ramalan cuaca dan status aras air di beberapa sungai di Johor.
“Saya telah menitahkan semua pegawai daerah dan agensi di Johor untuk memastikan semua jentera, peralatan dan persiapan rapi dibuat serta bersedia untuk dikerahkan pada bila-bila masa.
“Semua agensi kerajaan hendaklah sentiasa memantau situasi terkini sepanjang masa untuk memastikan Johor bersedia untuk menghadapi segala kemungkinan,” titahnya.
Terdahulu, enam negeri di semenanjung Malaysia terjejas akibat banjir ekoran fenomena Lekukan Tropika yang menyebabkan taburan hujan tinggi.

Enam negeri tersebut adalah Selangor, Negeri Sembilan, Melaka, Kelantan, Terengganu dan Pahang.
Dalam pada itu, Tunku Ismail turut bertitah agar agensi berkenaan memaklumkan kepada rakyat maklumat semasa dengan segera jika apa-apa berlaku.
Sementara itu, Pengarah Jabatan Bomba dan Penyelamat Malaysia (JBPM) Johor, Datuk Yahaya Madis menasihati rakyat negeri agar berhati-hati dengan perubahan cuaca yang boleh menyebabkan banjir ketika musim tengkujuh ini.
Beliau dilaporkan berkata situasi banjir yang berlaku khususnya di Selangor seharusnya dijadikan peringatan buat semua khususnya yang berada di lokasi jarang banjir.-K! ONLINE


Pecah masuk kedai: Lelaki dikecam ambil barang elektronik
Oleh KOSMO!

22 Disember 2021, 6:42 pm
PETALING JAYA – Sekeping foto memaparkan seorang lelaki mengangkat kotak dipercayai berisi sebuah ketuhar tular di media sosial hari ini.
Foto tersebut yang dikongsi oleh pengguna Facebook dikenali sebagai Pen Dakwat Hitam dipercayai diambil ketika kejadian mangsa-mamgsa banjir bertindak memecah masuk sebuah pasaraya di Shah Alam baru-baru ini ekoran terputus bekalan makanan akibat banjir.
Tinjauan Kosmo! di ruang komen mendapati, rata-rata pengguna media sosial mengecam tindakan individu terbabit kerana mengambil barang bukan keperluan seperti makanan dan minuman.
Bagaimanapun, ada juga pihak yang menasihatkan agar orang ramai tidak terlalu cepat membuat spekulasi kerana tidak dapat dipastikan apakah isi di dalam kotak tersebut.
“Pemilik Mydin dah kata dia halalkan orang yang ambil barang untuk kelangsungan hidup. Kalau betul dia ambil oven (ketuhar) itu, memang tidak patut,” kata Dean.
“Waktu begini macam-macam ujian tuhan kirimkan. Malang betul kalau sudah ditimpa musibah pun mahu buat dosa,” kata Sheikh.

“Bersangka baik, mungkin dia keluarkan oven dan isi kotak dengan barang keperluan seperti makanan. Guna kotak boleh bawa banyak sikit,” kata Elroy.
Terdahulu, polis mengesahkan beberapa kejadian pecah kedai serbaneka di sekitar Taman Sri Muda, Seksyen 25, Shah Alam kelmarin. – K! ONLINE


Lelaki nafi dadah dibalut pada kemaluan miliknya
Oleh KOSMO!

22 Disember 2021, 7:00 pm
CLEARWATER, FLORIDA – Seorang lelaki di negeri Florida yang ditahan kerana melilit beberapa bungkusan dadah jenis kokain dan methamphetamine pada kemaluannya menyatakan bahawa bungkusan itu bukan miliknya, lapor akhbar New York Post semalam.
Menerusi laporan polis yang diperoleh laman berita The Smoking Gun, sebuah kereta dipandu tanpa lampu bernyala telah diarah berhenti  oleh pihak polis sekitar pukul 5 malam (waktu tempatan) pada Sabtu lalu di bandar Clearwater.
Pemandunya ditahan kerana berada di bawah pengaruh dadah dan memiliki ganja.
Polis menemukan sepucuk pistol di bawah tempat duduk Patrick Florence, 34, yang merupakan salah seorang penumpang kereta itu.
‘’Setelah memeriksa badannya, Florence menafikan beberapa bungkusan dadah yang dibalut pada kemaluannya adalah miliknya,’’ kata pegawai polis tempatan, Devi Blake.
Florence sebelum ini ditangkap hampir 20 kali kerana pelbagai kesalahan. Rekod jenayah menunjukkan majoriti penahanannya melibatkan tuduhan memiliki kokain.

Dia ditahan atas empat pertuduhan memiliki dadah dan senjata dalam penahanan terbarunya itu. – Agensi


Peguam Long Tiger tarik diri
Oleh MOHAMAD FAIZAL HASHIM

22 Disember 2021, 6:35 pm
JOHOR BAHRU – Pihak guaman, Shaharudinali Azfarazmi & Co yang mewakili Abdul Hamim Ab. Hamid atau lebih terkenal dengan panggilan ‘Long Tiger’ umum terpaksa menarik diri sebagai peguambela beliau di dalam kes-kes yang berkenaan.
Peguambela, Datuk Shaharudin Ali berkata, pihaknya mengalami masalah untuk mendapatkan arahan-arahan seterusnya daripada Abdul Hamim, 32, bagi maksud perjalanan kes kes yang membabitkannya.
Beliau berkata, firma guamannya adalah peguambela kepada suspek etnik Rohingya itu dalam beberapa kes jenayah dan sivil yang sedang berjalan.
Jelasnya, sejak anak guamnya meloloskan diri dari lokap Mahkamah Majistret Tangkak sehingga hari ini, Abdul Hamim masih belum dapat dikesan oleh pihak berkuasa.
“Seperti yang diketahui umum, Abdul Hamim atau dikenali sebagai ‘Long Tiger’ telah melarikan diri daripada lokap Mahkamah Tangkak pada 15 Disember lalu dan berita ini telah tersebar luas.
“Kami dengan berat hati, terpaksa menarik diri sebagai peguambelanya di dalam kes-kes yang berkenaan kerana kami mengalami masalah untuk mendapatkan arahan-arahan seterusnya daripadanya bagi maksud perjalanan kes kes yang membabitkan beliau.

“Sebagai peguambela, kami juga merasai, Abdul Hamim telah melarikan diri semasa perjalanan prosiding kes-kes beliau mencerminkan bahawa beliau tiada keyakinan dengan khidmat guaman oleh pihak kami dan tiada keyakinan dengan prosiding mahkamah yang sedang berlangsung,” katanya dalam kenyataan hari ini.
Sebelum ini, Kosmo! pada 15 Disember melaporkan bahawa suspek etnik meloloskan diri dari lokap mahkamah melalui pintu utama sebelum lelaki itu dibawa menghadapi pertuduhan di bawah Seksyen 388 Kanun Keseksaan.
Mengulas lanjut, Shaharudin memberitahu, lelaki yang menjadi buruan semua kontinjen polis itu mempunyai sebab tertentu bertindak demikian.
“Abdul Hamim mungkin mempunyai sebab tertentu mengapa dia mengambil tindakan sedemikian, dan dia tetap tidak bersalah kecuali selepas disabitkan oleh mahkamah,” katanya.
Sebelum ini, Shaharudin mendakwa terdapat cubaan mencederakan dan membunuh anak guamnya ketika ditahan di dalam penjara dan pihaknya telah melakukan satu laporan polis berhubung perkara itu.
Semalam, Ketua Polis, Datuk Ayob Khan Mydin Pitchay berkata, pihaknya telah menahan sepasang suami isteri warga tempatan berusia 41 dan 43 tahun, yang disyaki rakan subahat Long Tiger. – K! ONLINE


Banjir: 206 lokasi di enam negeri masih terjejas
Oleh MOHD. HUSNI MOHD. NOOR

22 Disember 2021, 5:20 pm
PUTRAJAYA – Sebanyak 206 lokasi di enam negeri iaitu Selangor, Negeri Sembilan, Terengganu, Kelantan, Pahang dan Kedah masih terjejas akibat banjir setakat tengah hari tadi.
Situasi terbaharu itu dikongsi Pusat Kawalan Operasi Bencana, Agensi Pengurusan Bencana Negara (Nadma) menerusi satu kenyataan akhbar di sini hari ini.
Menurut Nadma, ia membabitkan lapan daerah di Selangor, Negeri Sembilan (tiga), Terengganu (dua), Kelantan (tiga), Pahang (lapan) dan Kedah (tiga).
Antara lokasi yang masih terjejas termasuk Bera, Jerantut, Maran, Raub, Pekan, Temerloh, di Pahang dan Kuala Selangor, Kuala Langat, Hulu Langat di Selangor.
“Selain itu, sebanyak 83 jalan persekutuan dan 126 jalan negeri terjejas akibat banjir membabitkan banjir kilat, banjir, cerun runtuh, jalan runtuh, jalan mendap dan jambatan rosak,” katanya.
Selain itu, katanya, setakat ini, seramai 64,506 mangsa banjir daripada 14,930 keluarga masih ditempatkan di 389 Pusat Pemindahan Sementara (PPS) di tujuh buah negeri.

Mangsa banjir paling ramai direkodkan di Pahang dengan 32,995 orang diikuti Selangor (28,180), Kelantan (2,505), Negeri Sembilan (329), Perak (268), Melaka (165) dan Kuala Lumpur (64).
Sementara itu, Nadma memaklumkan, paras air di beberapa sungai di tiga negeri berada pada tahap bahaya setakat pukul 12 tengah hari tadi berdasarkan rekod Jabatan Pengairan dan Saliran, Kementerian Alam Sekitar dan Air (KASA).
Menerusi laman web rasmi Public Infobanjir, tahap bahaya direkodkan di Sungai Langat di Bukit Changgang, Kuala Langat; Sungai Kuang di Kampung Melayu Seri Kundang, Gombak; Sungai Rasau di Tugu Keris, Klang; Sungai Pahang di Paya Gintong, Jerantut; Sungai Pahang di Kuala Krau, Temerloh dan Sungai Pahang di Temerloh (Lubuk Pasu), Temerloh.
Selain itu, Sungai Pahang di Water Front, Bera; Sungai Bera di Jambatan Sungai Bera, Bera; Sungai Jengka di Jambatan Kampung Awah, Maran; Sungai Pahang di Lubuk Paku, Maran; Sungai Pahang di Kuala Sungai Chini, Pekan; Sungai Kuantan di Pasir Kemudi, Kuantan dan Sungai Golok di Rantau Panjang, Pasir Mas. – K! ONLINE


Jenazah Osman Sapian selamat dikebumi di Taman Mount Austin
Oleh KHAIRUL MOHD. ALI

22 Disember 2021, 5:10 pm
JOHOR BAHRU – Jenazah bekas Menteri Besar Johor, Allahyarham Datuk Osman Sapian selamat dikebumikan di Tanah Perkuburan Islam Ar-Raudhah, Taman Mount Austin di sini pukul 3.55 petang.
Terdahulu, jenazah Allahyarham tiba di kediamannya di Jalan Sentosa, Kampung Dato’ Onn, Larkin di sini pada pukul 2.20 petang tadi setelah bergerak dari Kuala Lumpur pada pukul 10 pagi.
Ketibaan jenazah disambut ahli keluarga dan rakan-rakan sama ada rakan politik mahupun daripada kepimpinannya kerajaan negeri.
Antara yang hadir, Menteri Besar, Datuk Ir. Hasni Mohammad; Pengerusi Jawatankuasa Pelaburan, Pembangunan Usahawan, Koperasi dan Sumber Manusia negeri, Datuk Mohd. Izhar Ahmad dan Ketua Polis Johor, Datuk Ayob Khan Mydin Pitchay.
Turut hadir, Ahli Parlimen Pasir Gudang, Hassan Abdul Karim; Ahli Dewan Undangan Negeri (ADUN) Permas, Datuk Che Zakaria Mohd. Salleh; ADUN Semerah, Mohd. Khuzzan Abu Bakar; ADUN Kota Iskandar, Dzulkefly Ahmad; ADUN Paloh, Sheikh Umar Bagharib Ali dan ADUN Johor Jaya, Liow Cai Tung.
Allahyarham kemudian dibawa ke Masjid Ar-Raudhah Kampung Dato’ Onn untuk disembahyangkan sebelum dibawa terus ke tanah perkuburan untuk dikebumikan.

Terdahulu, Osman, 70, yang juga merupakan ADUN Kempas itu menghembuskan nafas terakhir di kediaman anaknya di Damansara, Kuala Lumpur pada pukul 11.45 malam semalam. Perkara tersebut disahkan abang Allahyarham, Datuk Aziz Sapian.
“Benar, baharu sebentar (semalam) tadi (meninggal dunia). Kita sedang tunggu makluman daripada keluarga di sana (Kuala Lumpur). Apa-apa urusan anak beliau akan maklum nanti,” katanya.
Dilahirkan pada 25 Dis 1951, Allahyarham meninggalkan tiga orang isteri termasuk Datin Nora Mohd. Som beserta tujuh orang anak dan seorang lagi yang masih berada dalam kandungan. Beliau dilantik sebagai Menteri Besar Johor ke-16 selepas Pilihan Raya Umum pada 2018 dan menjawat jawatan berkenaan bagi tempoh 12 Mei 2018 sehingga 8 April 2019. -K! ONLINE


Perkhidmatan Pos Malaysia di kawasan banjir dijangka lewat
Oleh NUR HUDA MUSA

22 Disember 2021, 5:33 pm
PETALING JAYA – Perkhidmatan kurier Pos Malaysia dijangka mengalami sedikit kelewatan bagi penghantaran mel dan bungkusan di kawasan-kawasan yang terjejas akibat banjir.
Pos Malaysia dalam satu kenyataan berkata, kelewatan dijangka akan berlaku di beberapa kawasan di negeri Selangor, Pahang dan Negeri Sembilan.
“Kami sedang gigih berusaha untuk memulihkan perkhidmatan secepat yang mungkin. Kami memohon maaf atas kesulitan yang dihadapi.
“Kami akan terus menyalurkan maklumat terkini melalui laman sesawang dan platform media sosial kami,” katanya di sini hari ini.
Tambah kenyataan itu, orang ramai boleh menghubungi Pos Malaysia menerusi AskPos di www.pos.com.my atau di aplikasi mudah alih Pos Malaysia sekiranya terdapat sebarang pertanyaan.
Orang ramai juga boleh merujuk senarai kawasan yang terjejas di pautan bit.ly/posservicedelaysfromflood. – K! ONLINE


Rampas 1 juta batang rokok selepas sejam kejar lori penyeludup
Oleh YATIMIN ABDULLAH

22 Disember 2021, 6:30 pm
PASIR MAS – Pasukan Polis Marin (PPM) Wilayah Tiga Pengkalan Kubor terpaksa mengejar sebuah lori selama satu jam sebelum merampas sejuta batang rokok seludup di Jambatan Sultan Ismail Petra, Tendong di sini semalam.
Rampasan tersebut dijalankan pada pukul 8.15 malam selepas PPM menerima maklumat mengenai kegiatan penyeludupan rokok seludup bernilai RM750,000 itu.
Pegawai Pemerintah PPM Wilayah Tiga Pengkalan Kubor, Asisten Superintendan Mohd. Rudzuan Ahmad berkata, semasa melakukan rondaan, sepasukan anggota PPM telah mengesan sebuah lori dipandu dalam keadaan mencurigakan di lampu isyarat Kampung Sireh, Kota Bharu.
Menurutnya, anggota bertugas kemudian telah bertindak mengekori lori tersebut untuk memeriksaan muatan yang dibawa kenderaan tersebut.
“Menyedari lorinya diekori, pemandunya telah bertindak memecut laju kenderaan tersebut.
“Selepas sejam mengejar lori itu, anggota PPM berjaya menahan kenderaan tersebut di atas Jambatan Sultan Ismail Petra dekat Tendong,” katanya dalam satu kenyataan di sini hari ini.

Mohd. Rudzuan memberitahu, pemandu lori itu cuba melarikan diri, namun berjaya ditahan oleh anggota PPM.
Katanya, hasil pemeriksaan ke atas lori itu telah menemui kotak-kotak mengandungi 1 juta rokok seludup.
Tambahnya, kesemua barang kes dan pemandu lori itu dibawa ke Markas Operasi PPM Wilayah Tiga Pengkalan Kubor untuk tindakan lanjut. – K! ONLINE


Cuaca buruk diramal pada 27 hingga 29 Disember
Oleh ALWANI ZAFIRAH

22 Disember 2021, 6:09 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bermula 27 hingga 29 Disember ini di beberapa kawasan di semenanjung serta Sabah dan Sarawak.
Menurut MetMalaysia melalui Facebook rasminya hari ini berkata, luruan monsun dijangka berlaku bagi tempoh tiga hari melibatkan kawasan di Pantai Timur Semenanjung.
“Kebarangkalian untuk berlaku hujan berterusan di kawasan tersebut adalah rendah berikutan paras kelembapan udara yang rendah.
“Namun hujan berterusan berpotensi berlaku di Sabah Timur dan Sarawak Barat dalam tempoh tersebut,” katanya di sini hari ini.
Tambah MetMalaysia, angin kencang dan laut bergelora diramal berlaku di perairan Laut China Selatan termasuklah kawasan perairan Pantai Timur Semenanjung mulai 26 hingga 29 Disember 2021.
“Orang awam dinasihatkan merancang perjalanan ke kawasan-kawasan terlibat dan sentiasa peka dengan maklumat terkini cuaca,” katanya.

Jelasnya, luruan monsun adalah angin sejuk dari Siberia yang menyebabkan angin kencang dan laut bergelora di Laut China Selatan. – K! ONLINE


Mod ‘autopilot’ Tesla bantu wanita AS melahirkan anak
Oleh KOSMO!

22 Disember 2021, 5:20 pm
PHILADELPHIA, PENNSYLVANIA – Seorang wanita di  Amerika Syarikat melahirkan bayi  perempuan di tempat duduk hadapan kereta elektrik pintarnya yang bergerak mengunakan  mod ‘autopilot’, lapor laman berita Wion News semalam.
Bayi tersebut kini digelar sebagai ‘bayi Tesla pertama’ di dunia.
Warga Philadelphia, Yiran Sherry, 33, bersama suaminya, Keating Sherry, 34, dan anak lelaki mereka yang berusia tiga tahun, Rafa berada di dalam kereta ketika proses kelahiran itu berlaku, lapor akhbar tempatan, Philadelphia Inquirer.
Mereka tidak dapat menunggu sehingga tiba di hospital setelah terperangkap dalam kesesakan lalu lintas apabila air ketuban Yiran pecah.
Keating meletakkan kenderaan itu pada mod ‘autopilot’ selepas menetapkan sistem navigasi ke hospital, yang terletak 20 minit dari lokasi mereka berada.
‘’Dia genggam tangan saya sehingga saya berasa sakit. Saya berkata,  Yiran, fokus pada pernafasan kamu. Adrenalin saya memuncak,’’ jelas Keating kepada Philadelphia Inquirer.

Yiran berkata, keputusan untuk bersalin di dalam kereta adalah menyakitkan. Suaminya berselang-seli memandu dan menggunakan mod ‘autopilot’ ketika tergesa-gesa ke hospital.
Jururawat bertindak memotong tali pusat bayinya yang dinamakan Maeve di tempat duduk hadapan kereta setelah mereka tiba di hospital.
‘’Sebaik sahaja pakar pediatrik berkata, ‘Dia sihat, tahniah’, itu adalah nafas lega bagi saya,’’ kata Keating. – Agensi


Noh Omar masih Pengerusi MKN Selangor
Oleh SUBKHI SUDARJI

22 Disember 2021, 5:14 pm
PUTRAJAYA – Tan Sri Noh Omar memaklumkan bahawa beliau masih lagi Pengerusi Jawatankuasa Kerja Keselamatan Negeri Selangor dań menafikan dakwaan dibuat Menteri Besar Selangor, Datuk Seri Amirudin Shari bahawa jawatan tersebut telah bertukar tangan.
Beliau berkata, apa yang dilakukan Amirudin adalah cubaan untuk lepas tangan dari tanggungjawab dan tidak memahami tugasnya yang sebenar.
“Saya nak bagitahu, saya terpaksa ‘sekolahkan’ Menteri Besar Selangor sebab apa yang viral semalam, nampaknya dia tidak faham sebenarnya.
“Saya masih lagi Pengerusi MKN Selangor, bukan MB Selangor seperti yang viral semalam, harap Amirudin boleh faham.
“Menteri Besar jangan lepas tangan, jangan tunding jari salahkan sesiapa. Kalau dia nak lepas tangan lebih baik dia lepaskan jawatan,” katanya pada sidang akhbar bagi menjelaskan dakwaan yang dibuat Amiruddin semalam.
Noh yang juga Menteri Pembangunan Usahawan dan Koperasi Malaysia berkata, sekiranya Amirudin memahami bidang tugasnya tidak akan timbul cakap-cakap kononnya tidak boleh mempengerusikan mesyuarat seperti yang didakwa.

“Menteri Besar mungkin dia tidak faham ada dua arahan berbeza di bawah MKN iaitu pertama pengurusan keselamatan negara, kedua ialah Majlis Keselamatan Negara, Semakan Semula Dasar dan Mekanisme Pengurusan Bencana negara, ini dua yang berbeza.
“Ini menunjukkan bila ada dua arahan ini maknanya ada dua jawatankuasa. Saya dilantik di bawah arahan nombor 1 iaitu isu pengurusan keselamatan negara dan dilantik oleh Perdana Menteri.
“Yang sepatutnya menteri besar tengok ialah arahan nombor 2 iaitu Jawatankuasa Pengurusan Bencana Negeri yang dipengerusikan oleh Setiausaha Kerajaan Negeri,” katanya lagi.
Pada sidang akhbar itu juga, Ahli Parlimen Tanjung Karang itu memaklumkan Amirudin telah memohon maaf ekoran salah faham yang timbul berkenaan isu Pengerusi MKN Selangor.
“Saya pun nak mohon maaf sebab terpaksa buat sidang media ini untuk menjelaskan kekeliruan yang timbul dan saya telah maafkan beliau,” katanya. – K! ONLINE


Menteri Madagascar berenang 12 jam selepas pesawat terhempas
Oleh KOSMO!

22 Disember 2021, 6:00 pm
ANTANANARIVO, MADAGASCAR – Menteri Polis Madagascar, Serge Gelle terpaksa berenang selama 12 jam untuk menyelamatkan diri selepas pesawat yang dinaikinya dalam satu misi keselamatan terhempas ke  dalam laut, lapor Badan penyiaran British kelmarin.
“Belum masanya untuk saya mati,” katanya dalam keadaan keletihan.
Dua  pegawai keselamatan yang bersama Gelle dalam misi itu juga turut terselamat.
Pasukan itu telah meninjau sebuah kawasan di bahagian timur laut Madagascar, di mana sebuah bot penumpang telah karam dan mengorbankan sekurang-kurangnya 39 orang.
Punca pesawat tersebut terhempas bagaimanapun tidak diketahui, namun Gelle berkata,  selepas ia terhempas, beliau berenang pada pukul 7.30 malam sehingga 7.30 pagi.
Beliau mengesahkan tidak mengalami sebarang kecederaan namun menambah bahawa badannya berasa sejuk.

Ketua polis Madagascar, Zafisambatra Ravoavy memberitahu agensi berita AFP bahawa Gelle telah menggunakan salah satu tempat duduk helikopter sebagai alat pengapungan.
“Beliau sentiasa mempunyai stamina yang hebat dalam sukan, sama seperti seorang berusia 30 tahun. Beliau mempunyai saraf keluli,” kata Ravoavy. – AGENSI


Pengusaha bengkel kenderaan jangan aniaya mangsa banjir
Oleh PETAH WAZZAN ISKANDAR

22 Disember 2021, 6:26 pm
PUTRAJAYA – Pengusaha bengkel kenderaan diingatkan tidak mengambil kesempatan dan mengenakan harga yang melampau ke atas pembaikan kenderaan selepas musim banjir ini.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, mereka yang berbuat demikian boleh disiasat di bawah Peraturan-Peraturan Kawalan Harga dan Antipencatutan (Mekanisma untuk menentukan keuntungan tinggi yang tidak munasabah) 2018.
Menurut beliau, semua pengusaha bengkel perlu mematuhi Peraturan-Peraturan Pelindungan Pengguna (Pendedahan Maklumat Bengkel) 2002, Akta Pelindungan Pengguna 1999.
“Pemantauan ke atas premis-premis perniagaan kenderaan bermotor akan dipertingkatkan bagi memastikan hak pengguna dilindungi.
“Sepanjang tahun ini, sebanyak 76 kes melibatkan nilai kompaun RM21,250 susulan 570 pemeriksaan di seluruh negera,” katanya dalam satu kenyataan hari ini.
Azman berkata, pemilik kenderaan dinasihatkan berhati-hati dan mendapatkan sebut harga secara bertulis berkaitan jangkaan pembaikan kenderaan daripada peniaga.

“Bagi kenderaan yang masih di dalam waranti, pengguna disarankan untuk mendapatkan perkhidmatan pembaikan di Pusat Servis Kenderaan yang berkaitan.
“Sekiranya pemilik kenderaan yang mempunyai sebarang aduan atau maklumat berhubung perkara ini boleh melaporkan kepada pihak KPDNHEP melalui saluran aduan seperti WhatsApp 019-2794317; portal aduan, e-aduan.kpdnhep.gov.my; pusat panggilan, 1-800-886-800; Ez ADU KPDNHEP; Pusat Arahan Penguatkuasaan (ECC) 03-8882 6088/6245 atau emel [email protected],” katanya. – K! ONLINE


Harga petrol RON97 turun 1 sen
Oleh LUQMAN RIDHWAN MOHAMED NOR

22 Disember 2021, 5:24 pm
PUTRAJAYA – Harga runcit petrol RON97 turun sebanyak 1 sen seliter iaitu daripada RM3 kepada RM2.99 berkuat kuasa esok hingga 29 Disember depan.
Kementerian Kewangan (MOF) berkata, petrol RON95 dan diesel pula kekal masing-masing pada harga RM2.05 seliter dan RM2.15 seliter.
Katanya, kerajaan mengekalkan harga runcit petrol RON95 dan diesel bagi melindungi pengguna daripada kesan kenaikan harga sebenar minyak di pasaran global walaupun ia telah naik melebihi harga siling ditetapkan
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Shahrol Shiro tersinggung dengan kenyataan Harith Iskander
Oleh ZULKIFLI MANZOR

23 Disember 2021, 10:21 pm
PETALING JAYA – Pelakon dan pelawak, Shahrol Shiro melahirkan rasa tersinggung dengan kenyataan Harith Iskander mempersoalkan peranan anggota Angkatan Tentera Malaysia (ATM) dalam membantu mangsa banjir.
Menurutnya, beliau sebagai anak kepada bekas tentera tersinggung dengan kenyataan Harith Iskander tidak nampak pasukan ATM turun membantu mangsa banjir.
“Berilah sedikit hormat buat petugas-petugas, anggota-anggota serta semua yang hadir memberi bantuan, bukan mencari siapa yang salah.
“Jika anda kata tidak nampak ATM turun membantu, saya sertakan gambar mereka yang turut serta dalam menyelamatkan mangsa banjir.
“Terima kasih buat petugas-petugas yang bertungkus lumus siang dan malam membantu. Semoga Allah S W.T merahmati kalian,” katanya dalam satu hantaran di media sosial hari ini.
Harith dalam satu hantaran di Twitter mendakwa sepanjang empat hari beliau di kawasan terjejas banjir di Shah Alam, Banting dan Hulu Langat tidak melihat angkatan tentera.

Tangkap layar ciapan Harith di Twitter
Justeru, beliau mempersoalkan adakah tentera akan hanya turun padang apabila bencana yang sedang melanda negara diisytihar sebagai darurat.
Harith seterusnya menulis, kenderaan amfibia tentera adalah sangat berguna dalam menyelamatkan nyawa di Taman Sri Muda.
Terdahulu, Shahrol berkata, semua pihak termasuk anggota tentera dan badan bukan kerajaan (NGO) melaksanakan peranan masing-masing walaupun dalam keadaan tekanan.
“Situasi ini bukan masanya kita mencari salah mana-mana pihak. Mana-mana pihak yang sampai awal hulurkanlah bantuan apa yang termampu agar beban yang ditanggung mangsa dapat diringankan,” katanya. – K! ONLINE


Jenama vape BAT menang Anugerah Lestari SEAL
Oleh MUHAMMAD IKHWAN IDERIS

23 Disember 2021, 8:31 pm
PETALING JAYA – BAT mengumumkan jenama vape nombor satu global keluarannya, Vuse telah memenangi Anugerah Produk Lestari pada Anugerah Kelestarian Perniagaan SEAL (Sustainability, Environmental Achievement & Leadership) 2021 baru-baru ini.
Anugerah tersebut mengiktiraf produk inovatif yang memberi impak dan dibangunkan khusus untuk masa depan yang mampan.
Ketua Pegawai Pemasaran BAT, Kingsley Wheaton berkata, pihaknya berbesar hati menerima anugerah tersebut yang mengiktiraf usaha syarikat membangunkan jenama masa depan, dengan memfokuskan kepada soal kelestarian sebagai teras utama.
“Pada 2021, Vuse diiktiraf sebagai jenama vape karbon neutral pertama global.
“Ini merupakan sebahagian daripada program kelestarian Vuse yang lebih luas, menyasarkan untuk menghapuskan penggunaan plastik sekali guna dan menggunakan pembungkusan boleh dikitar semula sepenuhnya menjelang 2025.
“Kami berbangga Vuse telah menetapkan standard kemampanan dalam kategori vape dan sebagai peneraju jenama, ini adalah sesuatu yang wajar dilakukan,” katanya dalam satu kenyataan.

Vuse telah diperakui secara bebas sebagai jenama vape karbon neutral global pertama oleh Vertis pada bulan Mei 2021, menandakan satu langkah penting dalam cita-cita BAT untuk memposisikan Vuse sebagai jenama vape yang mampan.
Ia turut menyumbang kepada cita-cita Kumpulan BAT untuk menjadi perniagaan karbon neutral menjelang 2030 dan mencapai status karbon neutral merentasi keseluruhan rantaian nilainya menjelang 2050. – K! ONLINE


Kejutan buat kekasih bertukar drama air mata
Oleh KOSMO!

23 Disember 2021, 8:30 pm
JAKARTA – Sebuah ciapan di laman Twitter tular apabila mendedahkan kisah seorang wanita yang sanggup memohon cuti tiga hari semata-mata untuk bertemu teman lelakinya, namun diputuskan ketika dalam perjalanan, lapor laman berita Suara.com hari ini.
Menerusi ciapan dimuat naik ke akaun bernama @Askrlfess, wanita itu berkata, dia pada asalnya ingin memberi kejutan kepada teman lelakinya yang berada di luar bandar.
Oleh sebab itu, dia sanggup mengambil cuti daripada pekerjaannya selama tiga hari.
Bagaimanapun, ketika memandu kereta menuju ke lokasi kekasihnya, lelaki tersebut bertindak memutuskan hubungan dengan alasan bahawa dia sudah bosan.
Kerana tidak dapat menahan air matanya, wanita itu kemudiannya menangis di dalam kereta.
Netizen pula mula membanjir ruangan komen.

‘’Saya tidak faham kenapa orang sanggup putus kerana bosan,’’tulis seorang netizen. – Agensi


Sunway Property catat jualan RM553 juta
Oleh KOSMO!

23 Disember 2021, 8:56 pm
PETALING JAYA –  Sunway Group melalui sayap hartanahnya, Sunway Property, telah mencatat  jualan sebanyak RM553 juta dalam tempoh dua bulan selepas pelancaran kempen “Always with You 2021” pada 15 Oktober lalu.
Kempen tersebut melibatkan lima pembangunan projek hartanah terkininya yang direka untuk kehidupan dalam norma baharu.
Pengarah Eksekutif Wilayah Tengah Chong Sau Min berkata, syarikat telah hampir berjaya mencapai sasaran jualan bagi tahun 2021 iaitu RM2.2 bilion.
Sunway Property telah mengubah sasaran jualannya untuk meningkat kepada RM2.2 bilion tahun ini selepas melepasi sasaran jualan awal berjumlah RM1.6 bilion pada separuh pertama tahun ini.
“Kami menyifatkan kejayaan kempen ini adalah disebabkan kediaman yang mengutamakan kesejahteraan individu yang mana ia telah kembali diminati oleh pencari hartanah,” katanya dalam kenyataan.
Sau Min menerangkan, pelancaran kempen tersebut telah menggabungkan reka bentuk lestari yang disokong kemudahan gaya hidup, bangunan berkualiti, kualiti udara yang ditambah baik serta utiliti yang menjimatkan kos seperti tenaga dan air.

“Setiap pembangunan ini berada di lokasi strategik dengan reka bentuk yang mempertimbangkan keperluan penghuni, landskap yang subur dan ciri-ciri norma baharu termasuk lobi dengan alih udara semula jadi, ruang kerja bersama dan ciri-ciri kehidupan lestari yang lain,” jelasnya.


Isteri gagah heret suami curang
Oleh KOSMO!

23 Disember 2021, 9:00 pm
JAKARTA – Sebuah video tular di media sosial yang memperlihatkan seorang wanita bertindak mengheret suaminya yang berlaku curang dari sebuah pangsapuri, lapor laman berita Suara.com hari ini.
Klip video itu dimuat naik ke akaun Instagram bernama @komentatorpedas.
Pada awalnya, kelihatan sebuah kereta diletakkan di halaman sebuah pangsapuri dipercayai milik suami wanita terbabit.
Wanita itu diberitahu oleh saudara-maranya bahawa kereta suaminya diparkir di halaman pangsapuri tersebut.
Tidak lama kemudian, rakaman menunjukkan wanita itu bertindak mengheret suaminya keluar dari kediaman itu.
‘’Ternyata lelaki itu sendiri mendaftar masuk dengan wanita lain,” demikian kenyataan pada video tersebut.

Menurut maklumat, wanita itu bersyukur kerana masih ada saudara yang baik hati mengadu suaminya berlaku curang.
Netizen mula membanjiri ruangan komen.
‘’Sebab itu wanita perlu mencari suami yang soleh, jangan hanya berharta banyak,” tulis seorang netizen. – Agensi


Enam kluster baharu dilaporkan
Oleh SITI A'ISYAH SUKAIMI

23 Disember 2021, 7:32 pm
PUTRAJAYA – Sebanyak enam kluster baharu dikenal pasti hari ini, dengan jumlah kluster aktif setakat ini sebanyak 231 kluster.
Ketua Pengarah Kesihatan, Tan Sri Dr. Noor Hisham Abdullah berkata, kes harian mencatatkan sebanyak 3,510 kes termasuk 95 kes import, dengan jumlah keseluruhan kes Covid-19 sebanyak 2,731,713 kes.
“Daripada jumlah kes hari ini, 59 kes (1.7 peratus) adalah kategori tiga, empat dan lima serta 3,451 kes (98.3 peratus) lagi terdiri daripada kategori satu dan dua.
“Terdapat 329 kes sedang dirawat di Unit Rawatan Rapi dan 179 kes memerlukan bantuan pernafasan,” katanya dalam satu kenyataan akhbar di sini hari ini.
Ujarnya lagi, sebanyak 4,998 kes sembuh, menjadikan jumlah kes sembuh daripada Covid-19 sebanyak 2,652,585 kes. -K!ONLINE


Penduduk gempar jumpa patung berbalut kain kafan
Oleh KOSMO!

23 Disember 2021, 8:00 pm
JAKARTA – Penduduk sebuah kampung di wilayah Sulawesi Selatan gempar apabila menemui lima  patung kecil yang dibungkus dengan kain kafan di sebuah kawasan perkuburan, lapor laman berita Suara.com hari ini.
Bukan itu sahaja, patung-patung tersebut turut dicucuk dengan berpuluh-puluh batang jarum yang dipercayai merupakan angkara perbuatan sihir.
Berdasarkan sebuah klip video yang dimuat naik seorang pengguna Facebook, Lia Narliah, patung tersebut ditemui oleh seorang penggali kubur ketika ingin menggali tanah bagi mengebumikan jenazah penduduk kampung.
Bagaimanapun, ketika baru mula mencangkul, dia terkejut apabila menemui lima  patung menyeramkan itu yang dibungkus dengan kain kafan serta dicucuk dengan jarum.
“Penggali kubur menemui lima patung yang kelihatan sama ketika baru mula menggali.
“Berdasarkan keadaannya, patung-patung itu kelihatan seperti sudah lama ditanam. Kain kafan tersebut juga kelihatan telah buruk,” ujar Lia.

Patung tersebut kemudiannya diletakkan di dalam sebuah kotak dan akan ke balai polis sebelum dibakar oleh penduduk kampung. – Agensi


Banjir: 5,085 laporan polis diterima
Oleh MOHD YUNUS YAKKUB

23 Disember 2021, 8:07 pm
SHAH ALAM – Sebanyak 5,085 laporan diterima berkaitan banjir di daerah ini.
Ketua Polis Daerah Shah Alam, Asisten Komisioner Baharudin Mat Taib berkata, jumlah laporan harian yang direkodkan sebanyak 467 seperti kerosakan peralatan rumah, kereta dan terkandas tidak dapat hadir kerja.
“Sebanyak lapan pasukan Op Cantas Banjir yang akan membuat pemantauan 24 jam sehari bagi memastikan tiada kes pecah dan masuk premis berlaku terutama di Pekan Sri Muda.
“Setakat 6 petang hari ini, tiada insiden jenayah dikesan berlaku di kawasan banjir terutama Pekan Sri Muda,” katanya dalam kenyataan hari ini.
Dalam perkembangan sama, beliau memberitahu seramai 3,794 mangsa banjir masih ditempatkan 21 pusat pemindahan sementara (PPS).
Antara tambahan tiga lokasi baharu PPS adalah Sekolah Kebangsaan Kemuning 2, Surau al-Hijrah di Seksyen 31 dan Masjid Muhsini Kampung Sungai Kandis.

“Mangsa banjir kekal 14 orang dan tiada mayat banjir dijumpai setakat pukul 6 petang ini,” jelasnya. -K!ONLINE


Pemandu trak curi kereta mangsa banjir direman dua hari
Oleh MOHD YUNUS YAKKUB

23 Disember 2021, 10:26 pm
SHAH ALAM – Seorang pemandu trak tunda yang tular mencuri kenderaan yang diletakkan di tepi Persiaran Perusahaan Seksyen 23 akibat banjir sebelum ini direman selama dua hari bermula hari ini.
Ketua Polis Selangor, Datuk Arjunaidi Mohamed berkata, suspek berusia 26 tahun itu terlebih dahulu ditahan di sekitar daerah ini, semalam.
Katanya, penangkapan susulan penularan kejadian itu di media sosial terhadap tindakan penundaan kereta jenis Honda City milik isteri mangsa yang dilakukan suspek berkenaan.
“Berdasarkan siasatan awal, mangsa meletakkan kereta berkenaan kira-kira pukul 6 petang pada Sabtu lalu dalam keadaan baik dan berkunci di tepi jalan berkenaan.
“Bagaimanapun, mangsa mendapati kereta tersebut telah berada di trak tunda pukul 8.45 malam dua hari kemudian,” katanya dalam kenyataan hari ini.
Beliau menambah, trak tunda itu adalah atas nama sebuah syarikat di Telok Gadong, Klang dekat sini dengan dipandu suspek.

Ujar Arjunaidi, siasatan awal mendapati suspek itu memaklumkan kereta itu disuruh ditunda ke bengkel oleh seorang lelaki tidak dikenali.
“Mangsa sempat membuat pemeriksaan kereta itu dengan mendapati bateri kereta telah hilang, nombor pendaftaran depan belakang telah dipatahkan dan pelekat cukai jalan telah hilang.
“Kes disiasat mengikut Seksyen 379A Kanun Keseksaan,” katanya. -K!ONLINE


Banjir: 390 kes Covid-19, 180 kes penyakit berjangkit
Oleh SITI A'ISYAH SUKAIMI

23 Disember 2021, 7:59 pm
PUTRAJAYA – Jumlah kes positif Covid-19 dalam kalangan mangsa banjir sehingga hari ini mencatatkan sebanyak 390 kes.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun tiada kes baharu positif Covid-19 yang dikesan di Pusat Permindahan Sementara (PPS).
“Bagi kes penyakit berjangkit pula, sebanyak 180 kes dikesan melibatkan mangsa banjir.
“Ia terdiri daripada jangkitan saluran pernafasan akut (ARI) (80 kes), penyakit kulit (57 kes), acute gastroenteritis (AGE) (42 kes) dan konjunktivitis (satu kes),” katanya dalam satu kenyataan akhbar di sini hari ini.
Tambah beliau, sehingga kini sebanyak 384 PPS masih beroperasi dengan tujuh negeri dilanda banjir iaitu Kelantan, Pahang, Selangor, Negeri Sembilan, Perak, Kuala Lumpur dan Melaka melibatkan 61,264 mangsa. -K!ONLINE


Lelaki psikik dakwa ramal kejadian besar 2022
Oleh KOSMO!

23 Disember 2021, 7:30 pm
LONDON – Seorang lelaki psikik yang pernah meramal berlakunya pandemik Covid-19 dan temu ramah sensasi antara Meghan Markle serta Oprah Winfrey telah mendedahkan ramalan baharunya untuk 2022, termasuk penguasaan China di seluruh dunia, lapor akhbar Daily Star semalam.
Nicolas Aujula, 36, dari selatan London pernah meramalkan peristiwa seperti ‘Black Lives Matter’ dan pembunuhan mengejutkan seorang wanita muda, Sarah Everard.
Lelaki yang mendakwa memiliki ‘banyak kehidupan lampau’ itu menggambarkan ramalan dan penglihatannya seperti adegan bergerak di skrin televisyen khayalan gergasi.
Nicholas turut memaklumkan wujudnya campur tangan tentera untuk mengelakkan Bumi musnah akibat asteroid.
Bagaimanapun, dia turut bimbang akan kebangkitan semula satu sistem pemujaan agama jahat di seluruh dunia pada 2022 yang akan menjadikan manusia sebagai mangsa.
Lelaki itu turut mendakwa Paris akan terlibat dengan serangan pengganas tetapi tidak mendedahkan butiran lanjut.

Nicolas juga memberi amaran berkenaan kejadian tembakan besar-besaran yang akan menyebabkan rakyat Amerika Syarikat (AS) trauma dan seorang tokoh awam di AS akan dibunuh.
Selain itu, satu isu kesihatan global iaitu selesema babi diramal akan memberi kesan kepada dunia tetapi dia  tidak dapat meramalkan skala masa yang tepat.
Tahun hadapan dakwanya, akan menyaksikan kebangkitan China yang dilihat bersedia untuk menjadi kuasa besar dominan di dunia sepanjang dekad ini termasuk dalam penguasan bahasa dan persaingan perlumbaan angkasa lepas.
Dalam dunia selebriti, Nicolas meramalkan peristiwa sedih untuk penyanyi Madonna ‘pergi ke pengebumian’ dan pelakon Will Smith menghadapi pengakhiran yang ‘akan menyebabkannya sakit hati’.
Dalam politik, Nicolas percaya kepimpinan Keir Starmer akan berakhir dengan seorang wanita yang muncul untuk mengambil alih. – Agensi


Artifak 1880-an ditemui dalam kapsul masa
Oleh KOSMO!

23 Disember 2021, 7:00 pm
RICHMOND, VIRGINIA – Sekumpulan pakar berjaya mengeluarkan sebuah almanak, dua buah buku usang, sekeping duit syiling dan sehelai sampul kain yang ditemui di dalam sebuah kapsul masa bertarikh pada tahun 1887, lapor stesen penyiaran CNN semalam.
Kapsul masa tersebut  ditemui di bawah patung Jeneral Konfederasi, Robert E. Lee di Richmond, Virginia pada minggu lepas.
Sejurus dibawa keluar, pakar-pakar sejarah memulakan proses membuka kapsul masa tersebut yang dilakukan secara amat berhati-hati bagi mengekalkan keadaan asalnya.
Antara yang turut ditemui di dalam peti tersebut adalah buku yang mempunyai perkataan ‘love’ beserta sekeping duit syiling yang disertakan bersama.
Sehelai sampul kain turut ditemui dengan pakar-pakar berkata, ia berkemungkinan mengandungi sehelai kertas atau sekeping gambar.
Kesemua barangan yang ditemui berada dalam keadaan basah, menyebabkan proses membawa keluar artifak tersebut dilakukan dengan berhati-hati.

“Disebabkan kesemua artifak berada dalam keadaan basah, ia akan diletakkan di dalam peti sejuk beku bagi mengelakkannya daripada rosak,” kata konservator di Jabatan Sumber Bersejarah Virginia, Katherine Ridgway. – Agensi


RichWorks tawar bantuan buat usahawan terjejas banjir
Oleh KOSMO!

23 Disember 2021, 6:37 pm
PETALING JAYA – RichWorks International Sdn. Bhd. (RichWorks) menawarkan khidmat nasihat dan bantuan yang diperlukan kepada  menerusi kepakaran selama 13 tahun dalam membantu usahawan membina bisnes sehingga berjaya.
Mentor usahawan merangkap Pengerusi RichWorks, Datuk Wira Dr. Azizan Osman berkata, selepas terkesan dengan pandemik sejak tahun lalu, kini bangsa usahawan berdepan pula musibah banjir yang pastinya menambah lagi beban yang ditanggung mereka selama ini.
“Fokus kni tertumpu kepada bagaimana mereka dapat kembali bangkit meneruskan operasi masing-masing.
“Bangsa usahawan yang terjejas akibat banjir boleh terus hubungi RichWorks di talian 019-2442244 untuk tetapkan janji temu agar kita boleh hubungi mereka semula,” katanya kepada Kosmo! di sini hari ini.
Tambahnya, bangsa usahawan perlu mengambil peluang untuk mendapatkan bantuan, pinjaman tanpa faedah, geran dan moratorium yang disediakan oleh kerajaan bagi meringankan beban masing-masing setelah mengalami kerugian teruk.
“Jangan terlalu lama berasa mengalah, paling penting sekarang bagaimana untuk memulakan langkah bangkit semula daripada krisis yang dihadapi.

“RichWorks juga terkesan dengan musibah banjir. Pejabat, kenderaan dan rumah kakitangan turut dinaiki air, namun kita ambil ia sebagai ujian dan yakin pasti ada sinarnya nanti,” ujarnya.
Sementara itu,Azizan memaklumkan pihaknya melalui Pertubuhan Kebajikan Richwell (Richwell) sedang mengumpulkan dana bagi membantu mangsa banjir yang terjejas.
“Segala sumbangan daripada anak-anak didik kami di Richworks akan mula disalurkan kepada golongan yang memerlukan mulai esok, insya-Allah,” tambahnya. – K!ONLINE


[VIDEO] Banjir: Lapan jam duduk atas pokok
Oleh AFIFI HAFIZ MOHD NOR

23 Disember 2021, 6:45 pm
JELEBU – Seorang penduduk Kampung Puom di sini terpaksa duduk di atas pokok selama lapan jam untuk menyelamatkan diri dalam kejadian banjir baru-baru ini.
Bekas jurulatih menyelamat di air, M. Fadzly Pardi, 54, berkata, dia bersyukur kerana mempunyai asas kemahiran menyelamat ketika.
Katanya, ketika kejadian dia bersama 11 ahli keluarga yang lain duduk dalam satu kawasan.
“Beberapa jam sebelum kejadian saya sudah menjangkakan banjir kerana kawasan ini pernah dinaiki air kerana hujan berterusan.
“Saya juga sudah meminta ahli keluarga yang lain menyediakan tali keselamatan yang diikat pada pokok,” katanya yang ditemui dalam Misi Bantuan Desa Bondang Farm di sini hari ini.
Menurut lelaki itu, ketika air sungai melimpah dan membanjiri kawasan rumah dia sudah mengatur ahli keluarga untuk duduk di kawasan tinggi iaitu atas bumbung rumah.

“Berbekalkan pengalaman dan ilmu yang ada, saya terpaksa mengatur awal kerana jika saya nak selamatkan 11 orang dalam satu masa adalah agak mustahil.
“Lebih kurang pukul 1 pagi, air agak deras dan ketika itu saya naik ke atas pokok yang sudah diikat tali sehinggalah pukul 9 pagi,” tambahnya. -K! ONLINE


KPDNHEP pastikan bekalan petrol, diesel tidak terjejas
Oleh MOHD. HUSNI MOHD. NOOR

23 Disember 2021, 6:23 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan memastikan bekalan petrol dan diesel di kawasan terjejas banjir tidak terganggu.
Pengarah Penguat Kuasanya, Azman Adam berkata, pihaknya sudah mengarahkan kepada semua syarikat pembekal petrol dan diesel (OILCO) supaya memastikan memastikan penghantaran bekalan bahan api dapat dilaksanakan dengan cepat ke kawasan yang terjejas.
Beliau berkata, perkara itu diputuskan pada mesyuarat dengan OILCO di seluruh negara pada 22 Disember lalu.
“KPDNHEP bersetuju untuk memberikan bantuan pengiring kepada lori-lori OILCO yang menghantar bekalan minyak ke kawasan bencana sekali gus memastikan ianya tidak terhalang dengan kesesakan lalu lintas atau lain-lain halangan,” katanya menerusi satu kenyataan hari ini.
Katanya, stesen-stesen minyak yang tergendala operasi atau terpaksa ditutup akibat banjir atau lain-lain bencana perlu membuat laporan segera kepada Bahagian Penguat Kuasa, KPDNHEP Negeri. -K! ONLINE


Stesen bantuan ‘powerbank’ tumpuan mangsa banjir
Oleh HARRITH HISHAM

23 Disember 2021, 7:28 pm
PETALING JAYA – Bencana banjir yang dikira mendadak kali ini menyebabkan orang ramai tidak sempat untuk membuat persediaan terutama dari segi keperluan diri.
Kebanyakan daripada mereka telah kehabisan bateri telefon (mudah alih) dan tidak dapat menghubungi ahli keluarga apabila rumah mereka sudah digenangi air.
Menerusi video berdurasi sembilan saat yang dimuat naik oleh Faizal Aduka di media sosial menunjukkan sebuah stesen bantuan ‘powerbank’ menjadi tumpuan mangsa banjir untuk mengecas telefon.
Namun, lokasi sebenar kejadian tidak dapat dikenal pasti.
Susulan daripada perkongsian itu, rata-rata orang ramai memberi pujian di atas inisiatif tersebut.
“Alhamdulillah, apa yang aku fikir dah ada orang buat,” kata Ora ora.

“Perkara penting ni, macam mana kita boleh tak terfikir,” seloroh Mizi.
“Terbaik, pemikiran matang dan mungkin dia pernah hadapi situasi seperti ini,” ujar Moh Kome. K!ONLINE.harri


UPM kini berada di kedudukan 143 ranking QS dunia
Oleh KOSMO!

23 Disember 2021, 7:01 pm
PETALING JAYA – Universiti Putra Malaysia (UPM) akan terus memperkasakan program pengantarabangsaan universiti itu selari dengan kedudukannya pada ranking ke-143 QS World University Ranking dan ke-27 dalam QS Asia University.
Naib Canselornya, Prof. Dr. Mohd. Roslan Sulaiman berkata, pengantarabangsaan adalah cara yang mampan untuk menyediakan pendidikan berkualiti dan usaha itu berfungsi dengan baik melalui kerjasama strategik yang dijalin dengan institusi luar negara.
“Sekatan pergerakan fizikal akibat pandemik Covid-19 tidak menghalang usaha pengantarabangsaan UPM. Aktiviti yang pernah dijalankan dalam persekitaran fizikal telah ditukar secara kreatif kepada mod dalam talian.
“UPM kini mempunyai 198 kolaborator antarabangsa dari seluruh dunia termasuk di Amerika Utara dan Eropah. Dengan 198 perkongsian pertukaran di 40 negara, UPM sentiasa berharap untuk mengembangkan portfolio mobiliti pelajarnya,” katanya dalam satu kenyataan akhbar semalam.
Mohd. Roslan berkata, pengantarabangsaan turut menyumbang kepada peningkatan pelajar luar negara melawat UPM melalui program mobiliti seperti pertukaran semester, latihan amali, penyelidikan serta lawatan.
Menurut beliau, UPM juga terbuka menerima pensyarah pelawat di kampusnya melalui program mobiliti kakitangan dan usaha itu dapat meningkatkan pembangunan akademik, penyelidikan dan inovasi yang berkualiti serta kepakaran.

Kata beliau, di samping itu terdapat program khusus yang ditawarkan dengan penekanan kepada pembangunan kemahiran dalam bidang kepimpinan, komunikasi, keusahawanan dan latihan sukan untuk profesional dari seluruh dunia.
Dalam pada itu, katanya, UPM telah memeterai Memorandum Persefahaman (MoU) dengan Universiti Ajman Emiriah Arab Bersatu pada 16 Disember 2021.
Katanya, universiti itu kemudian menerima delegasi UPM di kampus mereka di mana kedua-dua pihak mengadakan perbincangan mendalam tentang perjalanan ke hadapan untuk kerjasama masa depan.
“Sama seperti perkongsian yang dijalin dengan institusi luar negara lain, MoU ini mewujudkan kerjasama yang akan membangunkan pelbagai aspek akademik.
“Saya yakin institusi ini (UPM) mempunyai potensi yang besar untuk menambah baik dan mengekalkan pendidikan berkualiti yang akan memberi manfaat kepada negara secara keseluruhan,” katanya. -K! ONLINE


995 kapal persiaran singgah Pulau Pinang tahun hadapan
Oleh MOHD SYALMIZI HAMID

23 Disember 2021, 7:30 pm
GEORGE TOWN – Sebanyak 995 buah kapal persiaran dijangka membuat persinggahan di Swettenham Pier Cruise Terminal (SPCT) di sini sepanjang tahun hadapan melibatkan pengendalian 660,318 penumpang.
Menteri Pengangkutan, Datuk Seri Dr. Wee Ka Siong berkata, jumlah itu merupakan sebahagian daripada 58 persinggahan kapal persiaran bermula semula semalam sehingga Mac tahun hadapan melibatkan pengendalian seramai kira-kira 47,000 penumpang.
Menurut beliau, ketika ini Genting Cruise Lines menjadi operator kapal persiaran pertama yang memulakan pelayaran domestik dengan kapal persiaran Star Pisces bermula semalam, manakala sebuah lagi operator dijangka menawarkan perkhidmatan mereka pertengahan bulan depan.
“Sudah semestinya, pembukaan (semula) industri kapal persiaran domestik ini akan melimpah faedah kepada para peniaga kecil dan sederhana, pengusaha teksi dan e-hailing, penarik beca, pengusaha restoran dan pihak-pihak berkepentingan lain dalam industri pelancongan.
“Saya berharap operasi domestik ini dapat terus berjalan dengan lancar mengikut SOP yang ditetapkan sekali gus menarik lebih ramai pelancong dalam negara dengan menaiki kapal persiaran,” katanya hari ini.
Beliau berkata demikian semasa berucap pada Majlis Pelancaran Pembukaan Semula Industri Kruis di Malaysia di SPCT di sini.

Turut hadir ialah Pengerusi Suruhanjaya Pelabuhan Pulau Pinang (SPPP), Datuk Tan Teik Cheng.
Dalam majlis sama, Teik Cheng turut mengumumkan derma sebanyak RM150,000 kepada mangsa bencana banjir di seluruh negara yang disalurkan menerusi Agensi Pengurusan Bencana Negara (NADMA).
Dalam perkembangan berkaitan, Ka Siong berkata, pihaknya dengan kerjasama pihak-pihak terlibat termasuk operator akan bekerja keras untuk mendapatkan kebenaran pembukaan kapal persiaran bagi pelayaran antarabangsa.
Namun katanya, buat masa ini pembukaan sektor antarabangsa itu tertakluk kepada situasi semasa pandemik Covid-19 apatah lagi dengan kebimbangan banyak negara terhadap ancaman varian baharu Omicron.
SPCT mencatatkan jumlah penumpang kapal persiaran melebihi sejuta orang setiap tahun dari 2013 sehingga 2019 sebelum menghentikan operasi sejak April tahun lalu akibat pandemik Covid-19. – K! ONLINE


Cuaca buruk di beberapa negeri malam ini
Oleh FITRI HAZIM

23 Disember 2021, 6:24 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di Kelantan, Terengganu, Pahang, Johor, Sarawak dan Sabah malam ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 8 malam ini.
“Di Kelantan, kawasan yang terlibat adalah Jeli dan Kuala Krai.
“Di Terengganu pula, ribut petir dijangka melanda Dungun dan Kemaman sementara di Pahang cuaca buruk dijangka berlaku di Kuantan,” katanya dalam satu kenyataan di sini hari ini.
Tambah kenyataan itu, kawasan yang dijangka dilanda ribut petir di Johor adalah Tangkak, Muar, Batu Pahat, Kluang, Kulai, Kota Tinggi dan Johor Bahru.
“Keadaan cuaca buruk juga diramalkan berlaku di Sarawak melibatkan kawasan Kuching (Bau dan Kuching), Serian, Sri Aman dan Betong manakala di Sabah pula kawasan yang terlibat adalah di Pedalaman (Beaufort), Pantai Barat, Tawau, dan Kudat (Kota Marudu),” ujarnya. -K! ONLINE


Taman mempesonakan bekas kuari
Oleh ISWAN SHAFIQ ISA

23 Disember 2021, 7:16 pm
MESKIPUN telah wujud lebih lima dekad lalu, nama Bukit Katak hanya mula menjadi sebutan khususnya dalam kalangan penggemar fotografi sejak lima atau enam tahun lepas.
Terletak berhampiran Kampung Guar Petai di Tasek Gelugor, Pulau Pinang, Bukit Katak dianggap unik kerana air di dalam kawasan tasik dan kolam kecilnya seakan-akan biru kehijauan pada masa tertentu atau jika dilihat dari pandangan atas.
Justeru, tidak hairanlah jika ia diberi jolokan Danau Toba Mini sempena nama lokasi percutian popular di Indonesia itu.
Menurut penduduk setempat, Bukit Katak merupakan bekas tapak kuari dan tanahnya juga pernah diambil untuk tujuan pembangunan.
Ketika ini, kawasan itu menjadi tumpuan dalam kalangan penggemar aktiviti lasak seperti berbasikal dan mendaki, selain pasangan pengantin khususnya yang ingin mengabadikan kenangan indah mereka dalam bentuk potret unik.
SEBAHAGIAN pengunjung tidak melepaskan peluang untuk bergambar di Bukit Katak yang semakin popular pada masa sekarang.
Selain itu, ada yang datang ke sini semata-mata untuk berkelah dan menikmati keindahan alam serta memancing dan sebagainya.
Bagaimanapun, pengunjung tidak digalakkan untuk mandi-manda khususnya di tasik atau kolam yang berwarna kerana dikhuatiri berbahaya untuk kesihatan.

Bagi Mohd. Khairil Mohd. Affendi, 18, dari Kulim, Kedah, ini kali pertama dia mengunjungi Bukit Katak selepas berhasrat untuk ke situ sejak kisah tasik dan kolam kecil itu ditularkan di laman sosial sebelum ini.
“Tak sangka jadi juga datang ke sini walaupun saya dan rakan-rakan hanya merancang untuk secara spontan pada sebelah pagi,” katanya yang kelihatan begitu teruja untuk bergambar di situ.
Rakannya, Mohd. Amin Mohd. Nor Zambri, 18, pula amat berpuas hati kerana dapat bergambar di situ dan berharap agar kerajaan negeri berusaha untuk memajukan kawasan tumpuan itu menjadi salah satu lokasi tarikan pelancong pada masa depan.
“Pada pendapat saya, cukuplah jika laluan keluar dan masuk ke sini ‘diperelokkan’, selain disediakan kawasan untuk pengunjung ‘melepaskan hajat’ masing-masing,” katanya.
PENDAKIAN ke puncak Bukit Katak memberikan ketenangan minda selepas ‘disajikan’ dengan pemandangan yang begitu mempesonakan.
Dalam pada itu, seorang lagi pengunjung, Jeremy Koo, 35, dari Ipoh, Perak, berkata, dia hampir tersesat ketika dalam perjalanan untuk ke Bukit Katak walaupun menggunakan aplikasi Waze sebagai panduan.
“Rupa-rupanya jalan utama yang ditunjukkan dalam Waze tidak dapat dilalui pada masa ini.
“Apapun, saya rasa berbaloi kerana dapat sampai juga ke sini walaupun agak terlewat kerana pemandangannya sangat cantik.
“Saya sangat berpuas hati. Perjalanan jauh ‘berbaloi’ selepas melihat pemandangan indah di sini ,” katanya yang ditemani isterinya, Susan Koo, 32.


UniSZA hantar misi pasca banjir ke Selangor
Oleh MOHD AZLI ADLAN

23 Disember 2021, 5:42 pm
KUALA NERUS – Universiti Sultanah Zainal Abidin (UniSZA) melancarkan misi bantuan untuk membantu keluarga pelajarnya yang terlibat dengan bencana di Selangor.
Pemangku Naib Canselor UniSZA, Prof. Dr Fadzli Adam berkata, seramai 68 orang daripada 139 pelajar yang terjejas banjir tersebut menetap di Selangor.
“Seramai 40 orang daripada pelajar kami yang tinggal di Selangor terjejas teruk dengan banjir khususnya yang berada di daerah Klang, Shah Alam, Kuala Langat dan Hulu Langat.
“Sehubungan itu, UniSZA ambil inisiatif melakukan misi pasca banjir membersihkan rumah keluarga pelajar terlibat dan sekitarnya,” katanya selepas melepaskan misi bantuan banjir di kampus UniSZA di sini hari ini.
Fadzli berkata, selain membersihkan kediaman, misi tersebut turut menyediakan bantuan kewangan dan makanan terhadap mangsa banjir berkenaan.
Tambah beliau, misi bantuan banjir itu melibatkan 100 sukarelawan terdiri daripada kakitangan dan pelajar UniSZA.

“Mereka akan menyertai misi bantuan banjir selama tiga hari sehingga lusa dengan melibatkan logistik seperti dua buah bas, tiga van, tiga kenderaan pacuan empat roda dan sebuah lori,” katanya. – K! ONLINE